Pemandu Proton Wira laju memandu lawan arus
Oleh KOSMO

7 Februari 2023, 5:31 pm
PETALING JAYA- Seorang pemandu kereta jenis Proton Wira bertindak berani mati memandu lawan arus di lorong bertentangan, di Lebuh Raya Persekutuan awal pagi tadi.
Menerusi video yang dimuat naik di akaun Twitter Jabatan Netizen Malaysia, difahamkan kejadian berlaku sekitar pukul 3.50 pagi tadi di Jalan Sunway menghala ke Jalan Klang Lama.
Kelihatan di dalam video tersebut, kereta berkenaan masih memandu dengan laju walaupun telah dihon berkali-kali oleh kenderaan lain di jalan raya.
Sehingga kini, video tersebut telah mendapat 30,200 tontonan, dan 65 tanda suka.
Tinjauan Kosmo! di ruangan komen mendapati ramai yang mengecam tindakan berbahaya tersebut kerana boleh mengakibatkan kemalangan kepada pemandu lain.
“Selalunya orang-orang macam itu memang tengah panik yang terlampau ke? Apa salah pusing balik ikut arus sampai jumpa susur keluar?,” komen Norhisyam.

“Alllahuakbar, kenapa memandu melawan arus ni.. kan dan membahayakan diri dan pengguna lain,” komen pengguna yang lain pula. – KOSMO! ONLINE


Ribut petir, hujan lebat di 3 negeri petang ini
Oleh KOSMO

7 Februari 2023, 5:46 pm
PETALING JAYA – Jabatan Metreologi (MetMalaysia) mengeluarkan amaran ribut petir, hujan lebat dan angin kencang di tiga negeri sehingga pukul 7 malam ini.
MetMalaysia menerusi kenyataan di laman sesawangnya berkata negeri-negeri tersebut adalah Kedah, Perak dan Sabah.
“Di Kedah, kawasan yang terlibat adalah Sik, Baling, Kulim dan Bandar Baharu manakala di Perak pula adalah Kerian dan Larut, Matang Dan Selama.
“Amaran ribut petir turut dikeluarkan di Sabah melibatkan kawasan Pedalaman (Beaufort, Keningau dan Tambunan), Pantai Barat, Sandakan (Beluran) dan Kudat,” katanya.
Dalam pada itu, MetMalaysia mengeluarkan amaran hujan berterusan kategori (waspada) di Terengganu (Kemaman) dan seluruh kawasan di Pahang.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Penuntut IPT dicekup berkhalwat menyamar pengusaha kebun buah
Oleh DIYANATUL ATIQAH ZAKARYA

7 Februari 2023, 5:27 pm
MELAKA – Seorang lelaki sanggup menipu penguat kuasa dengan mendakwa dia merupakan pengusaha kebun buah bagi mengelak identitinya sebagai penuntut sebuah institut pengajian tinggi (IPT) terbongkar selepas dicekup berkhalwat, di sini, malam tadi.
Pasangan masing-masing berusia 24 tahun itu dicekup penguat kuasa Jabatan Agama Islam Melaka (JAIM) dalam satu serbuan di sebuah hotel di pusat bandar Melaka kira-kira pukul 12 tengah malam tadi.
Pengarah Jabatan Agama Islam Melaka (JAIM), Datuk Che Sukri Che Mat berkata, hasil maklumat awam, pasangan itu ditahan selepas gagal mengemukakan sebarang dokumen pernikahan.
“Ketika disoal siasat, lelaki itu cuba berdolak-dalik dengan mendakwa dia bekerja sebagai pengusaha kebun buah di Selangor.
“Namun, selepas menjalankan pemeriksaan lanjut, dia dan pasanganya akhirnya mengakui mereka merupakan pelajar tahun akhir bagi Ijazah Sarjana Muda di sebuah IPT di sini,” katanya dihubungi pemberita di sini, hari ini.
Ujarnya, pasangan itu turut memberikan alasan hanya ingin berehat di hotel itu selepas penat berjalan-jalan di pusat beli-belah.

“Bagaimanapun, alasan itu sama sekali tidak logik kerana asrama wanita itu dan rumah sewa pasangannya terletak tidak jauh dari pusat beli-belah dimaksudkan.
“Kedua-dua mereka ditahan dan dibawa ke pejabat JAIM bagi siasatan lanjut mengikut Seksyen 53 Enakmen Kesalahan Syariah Negeri Melaka 1991 kerana bersekediaman” katanya.-KOSMO! ONLINE


Mayat bayi perempuan dibuang dalam kotak sampah
Oleh AZMI NORDIN

7 Februari 2023, 5:22 pm
SERDANG – Mayat bayi perempuan dipercayai baru dilahirkan ditemui di dalam kotak sampah di hadapan rumah kebajikan di Lestari Perdana 1, Seri Kembangan, di sini, hari ini.
Ketua Polis Daerah Serdang, Asisten Komisioner A.A Anbalagan berkata, bayi tersebut berbalut dengan kain dan diletakkan di dalam beg oren sebelum ditemui pekerja pengutip sampah, pukul 9.30 pagi tadi.
Katanya, anggota bertugas di bilik gerakan Ibu Pejabat Polis Daerah (IPD) Serdang menerima panggilan Mers 999 dimaklumkan berlaku kes pembuangan bayi pada 10.05 pagi.
“Mayat bayi akan dihantar ke hospital untuk bedah siasat dan siasatan masih diteruskan.
“Pihak polis mengalu-alukan jika ada sebarang maklumat mengenai kelahiran bayi terbabit boleh tampil ke mana-mana balai polis berdekatan,” katanya dalam kenyataan hari ini.
Tambah Anbalagan, kes disiasat mengikut Seksyen 318 Kanun Keseksaan. -KOSMO! ONLINE.


Budak mengerang sakit zakar tersepit pada zip seluar
Oleh KOSMO!

7 Februari 2023, 5:30 pm
JAKARTA – Satu hantaran tular di media sosial memaparkan anggota-anggota bomba berusaha menyelamatkan kemaluan seorang kanak-kanak lelaki yang tersepit pada zip seluarnya, lapor laman berita Suara.com.
Hantaran gambar dan video tersebut dimuat naik dalam akaun Instagram @damkarmat_kotapekalongan.
“Non Fire Rescue. Pemindahan kemaluan yang tersekat pada zip seluar,” demikian kapsyen pada hantaran tersebut.
Berdasarkan rakaman kejadian, anggota bomba menjalankan operasi di belakang van ambulans.
Mangsa yang terbaring di atas katil pesakit dilihat sedang memeluk seorang lelaki sambil mengerang kesakitan ketika anggota bomba cuba menanggalkan zip seluarnya.
“Pegawai Bomba dan Penyelamat Kota Pekalongan menerima laporan kanak-kanak yang kemaluannya tersekat pada zip seluar. Mangsa yang masih bersekolah darjah 5 ditemui menangis di belakang ambulans,” tambah kapsyen pada hantaran tersebut.

Hantaran itu mendapat perhatian netizen di ruangan komen.
“Yang tidak mempunyai, tidak tahu rasa sakitnya,” komen seorang netizen. – Agensi


Tiada amalan lantik ahli keluarga dalam kerajaan P. Pinang
Oleh SAFINA RAMLI

7 Februari 2023, 5:07 pm
GEORGE TOWN – Kerajaan negeri Pulau Pinang tidak mengamalkan lantikan ahli keluarga sendiri dalam pentadbiran kerajaan negeri itu sejak 2008.
Ketua Menteri, Chow Kon Yeow berkata, selepas Pakatan Harapan (PH) mentadbir Pulau Pinang, barisan Exco kerajaan negeri Pulau Pinang telah diingatkan agar tidak melantik ahli keluarga masing-masing dalam sebarang jawatan melibatkan pentadbiran kerajaan negeri.
“’Tidak ada lantikan ahli keluarga sejak 2008. Sejak dahulu Exco tidak boleh melantik ahli keluarga sendiri dalam pentadbiran negeri.
“Mengenai lantikan yang dibuat Perdana Menteri, itu kena tanya beliau,” katanya selepas majlis penyerahan replika cek kepada Sekolah Menengah Jenis Kebangsaan (SMJK), sekolah mubaligh dan sekolah menengah persendirian Cina di Komtar, di sini hari ini.
Mengulas lanjut, Kon Yeow berkata, pelantikan ahli keluarga sendiri dalam pentadbiran perlu dielakkan sekiranya boleh menimbulkan konflik kepentingan.
Dalam perkembangan lain, ketika diminta mengulas mengenai gesaan Parti Pribumi Bersatu (Bersatu) yang mahu Suruhanjaya Pencegahan Rasuah Malaysia (SPRM) menyiasat PH atas dakwaan berbelanja mewah pada Pilihan Raya Umum Ke-15 (PRU15), Kon Yeow berkata, calon-calon PH telah mematuhi peruntukan undang-undang yang ditetapkan oleh Suruhanjaya Pilihan Raya (SPR).

Beliau yang juga Pengerusi PH Pulau Pinang berkata, ini kerana, setiap calon PH diwajibkan untuk membuat penyata perbelanjaan bagi kawasan yang ditandingi.
“Penyata ini perlu diserahkan kepada SPR dalam tempoh 30 hari daripada tarikh keputusan PRU15 digazetkan, dan bagi calon PH Pulau Pinang kita semua telah serahkan penyata ini,” jelasnya.
Tambahnya, rakyat sendiri boleh menilai parti mana yang berbelanja besar pada pilihan raya lalu dengan melihat jumlah penggunaan bendera, billboard (papan gergasi) dan lain-lain. – KOSMO! ONLINE


Jubli Perak Festival Layang-Layang Pasir Gudang bakal catat rekod MBOR
Oleh MOHD SHARKAWI LONDING

7 Februari 2023, 5:55 pm
JOHOR BAHRU – Setelah hampir tiga tahun tidak dapat dianjurkan angkara Pandemik Covid-19, Festival Layang-Layang Sedunia Pasir Gudang 2023 (FLLSPG 2023) kali ke-25 bakal diadakan selama lima hari bermula 22 hingga 26 Februari ini.
Bertemakan Layangkasa Dinamik, FLLSPG 2023 yang menyambut usia Jubli Perak bakal disertai 716 peserta tempatan dan antarabangsa termasuklah Brunei, Kemboja, Indonesia, Austria, Republic Czech, New Zealanda dan Tahiti.
Presiden Majlis Pelayang Malaysia, Datuk A. Rahim Nin berkata, FLLSPG 2023 akan mendapat pengiktiran Malaysia Book Of Records (MBOR).
“Dalam festival kali ke-25 ini diserikan dengan acara menaikkan wau tradisional Malaysia oleh 25 peserta antarabangsa secara serentak dijangka diadakan pada 25 Februari (Sabtu) 3 petang di Bukit Layang-Layang.
“Ini merupakan simbolik kepada penganjuran kali ke-25 yang menjangkau usia Jubli Perak, festival kali ini bakal mencatat rekod dalam Malaysia Book of Record.
“Menariknya, wakil antarabangsa akan memakai busana tradisi negara kita semasa menaikkan wau tradisional,”katanya pada sidang akhbar selepas Majlis Prapelancaran FLLSPG 2023 di Atrium Kompleks Pusat Bandar Pasir Gudang di sini hari ini.

A. Rahim berkata, festival ini merupakan anjuran bersama Majlis Bandaraya Pasir Gudang (MBPG), Persatuan Pelayang Johor (PPJ) dan Majlis Pelayang Malaysia (MPM) dengan kerjasama Tourism Johor, Jabatan Kebudayaan dan Kesenian Negara Negeri Johor (JKNNJ) serta Persatuan Pelancongan Pasir Gudang.
Ujarnya, pihak penganjur menjangkakan hampir 350,000 pengunjung dari dalam negara dan luar negara akan berkunjung ke Pasir Gudang sempena festival kali ini.
FLLSPG mula diperkenalkan pada tahun 1995 merupakan satu acara tahunan berprestij selain disenaraikan dalam kalendar Pelancongan Negeri Johor khususnya dan Malaysia amnya.-KOSMO! ONLINE


Syria Care buka bantuan kecemasan Turkiye, Syria
Oleh TUAN NURHIDAYAH TUAN AB.GHANI

7 Februari 2023, 5:04 pm
PETALING JAYA – Gempa bumi berskala 7.8 Richter yang melanda kawasan Turkiye dan barat laut Syria semalam telah mengorbankan lebih 3,700 nyawa.
Bencana yang berlaku dalam cuaca musim sejuk memeritkan lagi ribuan mangsa yang terlibat susulan kehilangan tempat tinggal dan usaha mencari mangsa terselamat juga seakan terbatas.
Ketua Pegawai Eksekutif Syria Care, Siti Sakinah Meor Omar Baki berkata, pihaknya telah menggerakkan usaha dan telah membuka bantuan kecemasan bagi mereka yang ditimpa musibah semalam.
“Kita telah buka bantuan kecemasan dan anda boleh menghulurkan sumbangan kepada mangsa-mangsa gempa bumi di Syria dan Turkiye melalui http://ezy.la/gempasyriaturki.
“Bantuan kecemasan ini akan dilakukan selama dua minggu dan kita akan segerakan bantuan mengikut keperluan-keperluan yang mendesak bagi mereka semua,”katanya ketika dihubungi Kosmo! hari ini.
Tambah beliau, keadaan bertambah sulit kerana bencana gempa bumi berkenaan berlaku dalam musim sejuk dan mereka juga hilang tempat perlindungan tanpa sempat membawa lari keperluan mereka.

“Kita baru sahaja buka saluran sumbangan semalam dan berharap nilai sumbangan hari ini boleh cecah RM100,000 seterusnya kita boleh fokuskan untuk membantu mangsa di Syria terlebih dahulu.
“Pelbagai keperluan yang diperlukan seperti bekalan makanan, pakaian sejuk, kelengkapan tempat tinggal sementara, bahan bakar dan barangan-barangan lain. Ia sangat memerlukan nilai sumbangan yang tinggi berbanding hari tanpa bencana sedemikian,” katanya.
Dalam pada itu, beliau memaklumkan mangsa yang terselamat dalam insiden tersebut mengalami kecederaan dan bertempiaran menyelamatkan diri ‘sehelai sepinggang’.
Katanya, agihan pertama yang sepatutnya dijalankan semalam akan dilakukan hari ini bermula di Syria.
“Sebenarnya, kita nak mula semalam namun, disebabkan kekangan kita tangguhkan dulu niat kerana petugas kami disana turut terlibat dalam bencana jadi kami terpaksa tangguh dahulu dan mengutamakan keselamatan mereka serta ahli keluarga masing-masing terlebih dahulu.
“Kita juga tengah menunggu arahan untuk membuat lintas langsung bagi melihat sendiri keadaan sebenar di sana.
“Bantuan akan disusuli ke beberapa kawasan lain dan ia juga bergantung kepada nilai sumbangan yang kami terima,” jelasnya.
Justeru, Siti Sakinah sangat berharap nilai sumbangan bantuan kecemasan yang diterima tinggi kerana ramai mangsa yang sangat memerlukan ketika ini. -KOSMO! ONLINE.


19,000 pelajar tak setuju waktu sekolah ditukar 8 pagi
Oleh KOSMO

7 Februari 2023, 5:35 pm
PETALING JAYA – Majoriti pelajar di 55 buah sekolah Ikram seluruh negara menyatakan pandangan tidak bersetuju terhadap cadangan pertukaran sesi persekolahan kepada pukul 8 pagi.
Pengerusi Jawatankuasa Pendidikan Pertubuhan Ikram Malaysia, Prof. Dr. Omar Yaakob berkata, tinjauan awal itu melibatkan seramai 19,000 pelajar.
“Perubahan jadual waktu persekolahan merupakan sesuatu yang besar. Walaupun 30 minit, ia memerlukan kajian yang lebih saintifik dan professional,” katanya dalam satu kenyataan hari ini.
Menurutnya, bagi kebanyakan ibu bapa, permulaan persekolahan pada pukul 7.30 pagi tidak menimbulkan masalah besar.
Sebelum ini, media melaporkan sebanyak 57.2 peratus bersetuju dengan cadangan melanjutkan sesi berkenaan manakala 42.8 peratus lagi tidak bersetuju.
Bagamaimanapun, Omar berkata, kesimpulan yang dibuat menerusi undian di Twitter itu adalah tidak wajar dijadikan sebagai rujukan.

“Saya sangsi dengan kesimpulan yang dibuat kerana segmen pengguna Twitter biasanya terdiri dari golongan professional yang tidak mewakili sebahagian besar ibu bapa.
“Saiz sampel juga terlalu kecil digunakan sebagai dapatan iaitu hanya 278,” ujarnya.
Terdahulu, Kosmo! melaporkan Kementerian Pendidikan dicadangkan memulakan sesi persekolahan di Semenanjung bermula pukul 8 pagi.
Pakar Pendidikan dari Pusat Kajian dan Kesejahteraan, Pendidkan Fakulti Pendidikan Universiti Kebangsaan Malaysia (UKM) Dr. Anuar Ahmad berkata, cadangan itu adalah selaras atau meraikan konsep Malaysia Madani dan slogan ‘Murid Ceria, Guru Bahagia, Sekolah Bitara dan Negara Sejahtera’. – KOSMO! ONLINE


Guna kerusi kapal terbang untuk perabot raya?
Oleh KOSMO

7 Februari 2023, 5:19 pm
PETALING JAYA – Kalau anda inginkan kelainan berkenaan perabot di rumah pada sambutan hari raya tahun ini, mungkin idea ini boleh diketengahkan.
Malaysia Airlines System (MAS) melalui satu promosinya di laman sosial telah mengadakan satu sesi jualan kerusi penumpang kapal terbang.
Kalau anda ingin angin perubahan dan menghias rumah ‘ala-ala’ dalam kapal terbang untuk hari raya ini, maka anda boleh mendapatkannya segera.
Kebanyakan kerusi tersebut adalah daripada model Boeing 747.
Baru-baru ini dikatakan MAS ada buka untuk sesiapa yang berminat untuk memesan kerusi daripada model B738 yang lebih baru untuk letak di rumah.
Ketika tinjauan dilakukan di beberapa medium jualan dalam talian berkenaan harga bagi satu unit kerusi kapal terbang terbabit, nampaknya tidak terlalu mahal.

Harga untuk satu unit adalah sekitar RM350 mengikut keadaan kondisi semasa kerusi terbabit. – KOSMO! ONLINE.


Empat lelaki samun enam warga asing dicekup
Oleh AZMI NORDIN

7 Februari 2023, 4:23 pm
SUBANG JAYA – Kelicikan empat lelaki tempatan menyamun enam warga asing di sekitar daerah ini sejak sebulan lalu berakhir selepas kesemua ditahan dalam serbuan berasingan di sekitar Lembah Klang, semalam.
Ketua Polis Daerah Subang Jaya, Asisten Komisioner Wan Azlan Wan Mamat berkata, penahanan tersebut ekoran laporan daripada seorang wanita warga Myanmar, kelmarin.
“Berdasarkan laporan mangsa berusia 20 tahun itu, ketika sedang berjalan kaki pulang ke rumahnya di Bukit Puchong, dia telah didatangi empat orang lelaki menaiki dua buah motosikal kira-kira pukul 10 pagi.
“Salah seorang suspek telah turun motosikal lalu menarik beg silang mangsa. Berlaku pergelutan, tarik menarik sehingga mangsa ditolak sehingga jatuh dan dilarikan beg silangnya,” katanya dalam kenyataan hari ini.
Susulan kejadian itu, mangsa telah kehilangan dokumen perjalanan, kad bank, wang tunai, telefon bimbit dan kunci rumah anggaran RM500.
Menurut Wan Azlan, sepasukan polis dari Bahagian Siasatan Jenayah (BSJ) Ibu Pejabat Polis (IPD) Subang Jaya telah membuat lima serbuan di sekitar kawasan Subang Jaya, Serdang dan Petaling Jaya, semalam.

Katanya, empat lelaki tempatan ditahan berusia lingkungan 20-an serta dua buah motosikal dan sembilan unit telefon bimbit dirampas termasuk telefon bimbit milik mangsa di dalam kes ini.
“Hasil daripada tangkapan dan rampasan ini, kami berjaya menyelesaikan enam kes samun jalanan dimana modus operandi adalah melakukan samun jalanan terhadap warga asing di tepi jalan.
“Permohonan reman di bawah Seksyen 117 Kanun Tatacara Jenayah telah dipohon dan mendapat perintah reman selama lima hari sehingga Sabtu ini bagi tujuan siasatan lanjut,”katanya.
Menurut Wan Azlan, kes disiasat di bawah Seksyen 395 Kanun Keseksaan (Akta 574). -KOSMO! ONLINE.


Agensi terlibat perlu lapor segera infrastruktur rosak akibat banjir
Oleh SITI NUR MAS ERAH AMRAN

7 Februari 2023, 4:48 pm
SEBERANG PERAI – Kementerian Kemajuan Desa dan Wilayah (KKDW) meminta agensi berkaitan melaporkan sebarang kerosakan infrastruktur akibat banjir bagi membolehkan isu terbabit dapat ditangani segera.
Timbalan Menterinya, Datuk Rubiah Wang berkata, kesemua agensi dan jabatan perlu saling membantu menyalurkan maklumat bagi memudahkan pihaknya mengambil tindakan.
“Usaha kita adalah cuba membantu bukan sahaja menyediakan kemudahan semasa banjir, tetapi kita juga akan membantu menjalankan kerja pembaikan infrastruktur yang terkesan disebabkan banjir.
“Walau bagaimanapun jika laporan kerosakan yang diterima membabitkan agensi lain, kita akan cuba berunding antara kedua-belah pihak supaya penambahbaikan dapat dilakukan,” katanya kepada pemberita hari ini.
Beliau berkata demikian selepas menghadiri majlis anugerah perkhidmatan cemerlang di Wisma Lembaga Kemajuan Wilayah Pulau Pinang (Perda) di sini.
Dalam perkembangan lain, Rubiah turut memuji usaha Perda membangunkan projek agrotourism Tasek Gelugor yang bakal berfungsi sebagai pemangkin ekonomi luar bandar.

“Kawasan ini dilengkapi infrastruktur asas seperti jeti, ruang parkir kenderaan dan depoh rehat. Pelbagai program riadah antaranya aktiviti menaiki bot, memancing selain gerai jualan yang diusahakan penduduk membantu menjana pendapatan masyarakat setempat.
“Selain itu, program ini turut dapat memelihara dan memulihara alam semulajadi, budaya dan adat resam masyarakat setempat,” tambahnya. – KOSMO! ONLINE


Geng Amri diketuai bekas banduan berjaya ditumpas polis
Oleh MOHD AZLI ADLAN

7 Februari 2023, 4:23 pm
BESUT – Seorang bekas banduan bagaikan tidak serik apabila ‘berhati kering’ menubuhkan semula kumpulan penjenayah dikenali Geng Amri sebaik dibebaskan dari penjara pada kira-kira empat bulan lalu.
Geng Amri dipercayai aktif memecah rumah di sekitar Kampung Raja dan Kuala Besut di sini sepanjang bulan Disember dan Januari lalu.
Ketua Polis Daerah Besut, Superintendan Abdul Rozak Mohammad berkata, keghairahan geng pecah rumah tersebut melakukan jenayah berkenaan akhirnya berjaya dihentikan polis baru-baru ini.
Beliau berkata, tiga anggota kumpulan penjenayah terbabit termasuk ketuanya dikenali sebagai Amri berusia dalam lingkungan 30-an dan 40-an berjaya diberkas dalam dua serbuan berasingan di sekitar daerah ini pada 30 dan 31 Januari lalu.
“Serbuan terbabit telah berjaya menemui sebahagian barangan berharga disyaki dicuri bernilai keseluruhan kira-kira RM17,000.
“Antara barangan yang dijumpai semula ialah beg tangan, barangan kemas dan telefon bimbit,” katanya di sini hari ini.

Abdul Rozak berkata, siasatan awal percaya kumpulan tersebut terlibat dalam sekurang-kurangnya lima kes pecah rumah di sekitar Kampung Raja dan Kuala Besut.
Tambah beliau, dua daripada tiga suspek termasuk Amri yang baru dibebaskan dari penjara pada bulan November lalu masing-masing memiliki enam dan lapan rekod jenayah lampau.
“Ujian urin juga mendapati ketiga-tiga suspek positif dadah jenis methamphetamine. Mereka ditahan bagi membantu siasatan mengikut Seksyen 457 Kanun Keseksaan,” katanya. – KOSMO! ONLINE


KPDN akan wujudkan direktori restoran sedia Menu Rahmah
Oleh NORHAFIZAN ZULKIFLI

7 Februari 2023, 4:17 pm
KUANTAN – Kementerian Perdagangan Dalam Negeri dan Kos Sara Hidup (KPDN) akan mewujudkan direktori restoran yang menyediakan Menu Rahmah di seluruh negara.
Timbalan Menteri KPDN, Fuziah Salleh berkata, pada masa ini pihak KPDN sedang mengenal pasti platform untuk meletakkan direktori restoran yang mempunyai Menu Rahmah.
“Setakat ini di Pahang sahaja sebanyak tiga persatuan bekerjasama menjalankan Menu Rahmah iaitu Persatuan Pengusaha Restoran Muslim Malaysia (PRESMA), Persatuan Pengusahaan Tomyam Malaysia (PERTOM) dan Persatuan Pengusaha Restoran India Malaysia (PRISMA).
“Kalau restoran mamak sahaja kita ada 12,500 buah, restoran tomyam tidak terkira dan restoran India ada sekitar 4,000 di Wilayah (Kuala Lumpur) sahaja, kesemua ini akan diletakkan dalam direktori itu,” katanya dalam sidang akhbar selepas program lawatan kerja di Restoran Nasi Ayam Papa di sini, hari ini.
Fuziah berkata, pihak kementerian mendapati program Menu Rahmah mendapat sambutan yang amat menggalakkan di seluruh negara.
Justeru beliau berharap ianya turut mendapat kerjasama dari semua peniaga termasuklah di medan selera, kopitiam dan kedai-kedai makan lain.

“Kita tahu ramai rakyat susah sekarang kerana kos sara hidup yang semakin meningkat bukan sahaja melibatkan makanan, malah juga melibatkan kesihatan, tempat tinggal, barangan keperluan, bil-bil, pendidikan dan banyak lagi.
“Kementerian bertanggungjawab akan sentiasa bekerjasama berhubung dengan kementarian-kementerian lain dan juga industri-industri untuk memastikan kos sara hidup dapat kawal,”katanya.
Sementara itu, Fuziah memberitahu, KPDN menyasarkan jumlah pemilik francais di seluruh negara dapat ditingkatkan antara 20 hingga 30 peratus menjelang hujung tahun ini.
“Pahang ada sembilan pemilik francais dan 27 pemegang francais, paling terkini Nasi Ayam Papa yang menawarkan tiga bentuk pakej iaitu pakej restoran, pakej ekspres dan pakej kiosk.
“Pakej kiosk yang ditawarkan merupakan pakej paling murah dan mampu milik yang mana KPDN amat memberikan sokongan atas usaha ini dan akan membantu dari sudut memudahkan kelulusan geran atau pembiayaan yang dimohon peniaga,”ujarnya. – KOSMO! ONLINE


Lagi bot tempatan dikendalikan nelayan warga asing ditahan
Oleh SAFINA RAMLI

7 Februari 2023, 4:30 pm
GEORGE TOWN – Maritim Malaysia Pulau Pinang menahan sebuah bot nelayan tempatan selepas didapati dikendalikan lima kru warga asing tanpa permit yang sah semalam.
Pengarah Maritim Negeri, Kepten Maritim Abd Razak Mohamed berkata, penahanan dilakukan ketika pemeriksaan terhadap sebuah bot nelayan tempatan kelas C yang sedang melakukan aktiviti menangkap ikan kira-kira pukul 11.45 pagi.
Menurutnya, bot nelayan tempatan yang berpangkalan di Bagan Hutan Melintang, Perak itu ditahan pada kedudukan sekitar 29.5 kilometer barat daya Pulau Kendi iaitu kurang 27 kilometer dari pantai.
“Pemeriksaan awal mendapati, bot dikendalikan seorang tekong warga tempatan dan lima kru warga Myanmar berumur antara 20 hingga 41 tahun.
“Hasil pemeriksaan lanjut ke atas dokumen mendapati, lima kru bot ini gagal mempamerkan dokumen pengenalan diri yang sah serta surat kelulusan bertulis atau permit kerja dari Ketua Pengarah Perikanan, Jabatan Perikanan Malaysia,” katanya dalam kenyataan di sini hari ini.
Beritahunya, kesemua mereka disyaki melakukan kesalahan di bawah Akta Imigresen 1959/63 kerana tidak memiliki dokumen pengenalan diri yang sah dan Akta Perikanan 1985 kerana melanggar syarat sah lesen iaitu pemilik bot menggunakan warga asing tanpa kebenaran dan menangkap ikan di kawasan larangan mengikut syarat lessen.

“Bot serta kesemua kru ditahan termasuk 500 kilogram hasil laut sebelum dibawa ke Jeti Limbongan Batu Maung untuk diserahkan kepada Pegawai penyiasat Maritim Malaysia untuk siasatan lanjut.
“Maritim Malaysia mendapati masih terdapat segelintir pengusaha atau pemilik bot yang berdegil menggunakan pendatang tanpa izin (PATI) untuk bekerja di atas bot mereka walaupun tangkapan dan amaran telah dilakukan sebelum ini,” jelasnya.
Tambahnya, Maritim Malaysia tidak akan teragak-agak untuk mengambil tindakan tegas ke atas mana-mana pengusaha atau pemilik bot yang melanggar undang-undang persekutuan di Zon Maritim Malaysia.
Sebarang aduan salah laku jenayah maritim atau kecemasan di laut, orang ramai boleh menghubungi Pusat Operasi Maritim Negeri Pulau Pinang di talian 04-2626146 atau MERS 999 untuk maklum balas segera. – KOSMO! ONLINE


Kakitangan hospital terima RM20,000 tukar keputusan air kencing
Oleh KHAIRUL MOHD. ALI

7 Februari 2023, 5:02 pm
JOHOR BAHRU – Tindakan seorang kakitangan perubatan hospital kerajaan di negeri ini meminta dan menerima rasuah untuk menukar sampel air kencing mengundang padah apabila ditahan Suruhanjaya Pencegahan Rasuah Malaysia (SPRM).
Menurut sumber, suspek lelaki yang berusia 51 tahun itu telah menerima wang berjumlah kira-kira RM20,000 untuk melakukan perbuatan berkenaan.
Suspek bertindak menukar keputusan air kencing daripada sampel-sampel yang diambil daripada mana-mana individu yang menjalani ujian saringan untuk pengesanan kandungan dadah.
Dia ditahan di Ibu Pejabat SPRM Johor pada pukul 8.30 pagi hari ini.
Pengarah SPRM Johor, Datuk Azmi Alias ketika dihubungi pemberita mengesahkan penahanan suspek.
“Kes tersebut akan disiasat mengikut Seksyen 17 (a) Akta SPRM 2009.

“Suspek akan di bawa ke Mahkamah Majistret Johor Bahru pada pukul 9 pagi esok bagi mendapatkan permohonan reman untuk membantu siasatan,” jelasnya.-KOSMO! ONLINE


Sindiket seludup minyak diesel nilai keseluruhan RM3.62 juta tumpas
Oleh MASTURAH SURADI

7 Februari 2023, 4:51 pm
KOTA TINGGI – Satu sindiket penyeludupan minyak diesel beserta rampasan bernilai RM3.62 juta berjaya ditumpaskan dalam operasi dilakukan Agensi Penguatkuasaan Maritim Malaysia (APMM) di ladang kelapa sawit di Sungai Lebam malam semalam.
Pengarah Maritim Negeri Johor Laksamana Pertama Maritim Nurul Hizam Zakaria berkata, berdasarkan maklumat risikan, bot ronda Maritim Malaysia berjaya mengesan sebuah kapal tangki sedang bergerak dari arah dalam sungai menuju ke luar di sungai berkenaan pada pukul 10.05 malam.
Katanya, ekoran itu seramai 10 lelaki melibatkan lapan warga Indonesia yang merupakan kru kapal serta dua warga tempatan merupakan pemandu lori berusia 19 hingga 60 tahun berjaya diberkas.
“Turut dirampas sebuah kapal tangki, dua lori tangki minyak, sebuah kereta jenis Perodua Bezza dan pam minyak serta 80,000 liter minyak disyaki minyak bersubsidi.
“Ketika penahanan dibuat, kapal yang berdaftar di Zanzibar, Tanzania itu, dipercayai sedang memindahkan minyak. Bagaimanapun, bila menyedari kehadiran Maritim, kapal berkenaan cuba lari daripada agensi penguatkuasa.
“Kita percaya sindiket ini menggunakan pam dan hos minyak sepanjang 600 meter untuk memindahkan minyak diesel daripada lori tangki ke kapal. Kapal ini juga pernah ditahan Maritim sebelum ni atas kesalahan berlabuh secara haram,” katanya pada sidang media di Pos Maritim Pengerang, Tanjung Pengelih, hari ini.

Beliau berkata pihaknya masih melakukan siasatan bagaimana dan sejak bila sindiket ini masih aktif.
Katanya, bagi isu penyeludupan minyak pihaknya telah membuat pemantauan lama kerana ia satu kesalahan yang serius dan merugikan negara.
“Ini merupakan tangkapan pertama Maritim Johor tahun ini yang melibatkan sindiket penyeludupan minyak diesel. Kesemua yang ditahan akan dibawa ke pejabat Zon Maritim Tanjung Sedili untuk siasatan lanjut.
“Kes disiasat di bawah Seksyen 491B (1)(K) Ordinan Perkapalan Saudagar 1952, Peraturan 18 Akta Kawalan Bekalan (Pindaan) 2021, Peraturan 21 Peraturan-Peraturan Kawalan Bekalan 1974 dan Akta Kastam 1967,” katanya lagi.-KOSMO! ONLINE


Tahap keyakinan rakyat jadi gambaran nilai integriti penjawat awam
Oleh KAMARIAH KHALIDI

7 Februari 2023, 4:27 pm
PUTRAJAYA – Malaysia perlu meneruskan serta mempertingkatkan usaha juga pelaksanaan aktiviti anti rasuah bagi mewujudkan persekitaran bebas rasuah dalam sektor awam dan swasta.
Menteri Sumber Manusia, V. Sivakumar berkata, dengan perubahan zaman yang ketara, rakyat kini lebih giat memerhati dan menghakimi kualiti perkhidmatan kerajaan serta agensi-agensinya.
Menurutnya, keruntuhan nilai integriti dalam kalangan pegawai awam khususnya pegawai penguatkuasa akan menjejaskan imej serta keyakinan masyarakat kepada sesebuah agensi.
“Integriti merupakan kualiti asas yang perlu ada dalam jiwa setiap penjawat awam, maka adalah amat penting untuk kita mula mendengar dan meneliti cadangan serta aduan yang dipanjangkan oleh rakyat supaya perkhidmatan awam kekal relevan dan berkualiti tinggi.
“Perkara tersebut akan menjurus kepada pembentukan persepsi yang jauh lebih baik sekali gus menambah baik skor Indeks Persepsi Rasuah (CPI) negara di masa akan datang,” katanya ketika berucap pada Majlis Pelancaran Inisiatif Pencegahan Rasuah Human Resource Development Corporation (HRD Corp) di sini, hari ini.
Sivakumar memaklumkan, CPI negara pada tahun 2022 naik dari tangga 62 ke 61 daripada 180 buah negara, namun indeks yang dikeluarkan Transperancy International menunjukkan ukuran skor Malaysia menurun satu mata kepada 47 berbanding 48, pada tahun sama.

Beliau berkata, kebiasaannya indeks CPI digunakan oleh para pelabur antarabangsa untuk memutuskan sama ada mahu membuat pelaburan atau sebaliknya di negara berkenaan.
“Ini kerana semakin tinggi kedudukan sesebuah negara dalam senarai penarafan ini, semakin cekap prestasi perkhidmatan awam di negara tersebut, sekali gus memberi kesan baik ke atas penarafan keseluruhan daya saing negara,” ujar beliau.
Dalam pada itu, Sivakumar berkata, usaha pencegahan rasuah HRD Corp dilaksanakan menerusi pengenalan tiga dokumen teras iaitu perakuan integriti, HRD Corp Governance Report (2017-2022) dan Pelan Anti Rasuah Organisasi (OACP) Pembangunan Sumber Manusia Berhad (PSMB) 2021-2025 yang selaras dengan Pelan Pencegahan Rasuah Nasional (NACP) 2019-2023.
“OACP PSMB ini dibangunkan dengan mengambil kira situasi kini dan masa hadapan organisasi dengan visi untuk melahirkan warga HRD Corp yang berintegriti dan bebas rasuah.
“Kerangka ini menggariskan empat objektif strategik yang memberi fokus kepada tadbir urus, pentadbiran, perolehan dan penguatkuasaan.
“Sebanyak 27 inisiatif strategik telah dikenal pasti di bawah pelan ini bagi membendung sebarang salah laku rasuah, salah guna kuasa, penyelewengan dan seterusnya memperkasakan tadbir urus terbaik dan berintegriti di HRD Corp,” katanya.- KOSMO! ONLINE


Banjir: Mangsa banjir Kemaman meningkat 47 orang
Oleh MOHD AZLI ADLAN

7 Februari 2023, 4:34 pm
KEMAMAN – Mangsa banjir di Hulu Kemaman di sini telah meningkat kepada 47 mangsa daripada 14 keluarga.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, sebelum ini, dua pusat pemindahan sementara (PPS) yang beroperasi hanya mempunyai 28 mangsa daripada sembilan keluarga.
Beliau berkata, mangsa yang dipindahkan ke pusat pemindahan sementara (PPS) Dewan Orang Ramai Kampung Air Putih telah meningkatkan kepada 22 orang daripada enam keluarga.
“Sebelum ini, PPS berkenaan yang mula dibuka pada pukul 11.30 malam tadi hanya didiami tiga sekeluarga.
“Sebuah lagi PPS iaitu Sekolah Kebangsaan Lembah Jabor pula kekal mempunyai 25 mangsa daripada lapan keluarga,” katanya di sini hari ini.
Jurucakap JPBN Terengganu berkata, cuaca di Hulu Kemaman dan sekitar sudah semakin baik menjelang tengah hari tadi. – KOSMO! ONLINE


Penyelidik UniMAP bolot pingat IPITEx 2023 di Bangkok
Oleh SYED AZLAN SAYED HIZAR

7 Februari 2023, 4:19 pm
ARAU – Universiti Malaysia Perlis (UniMAP) melakar kejayaan cemerlang apabila berjaya membolot kesemua pingat pada Bangkok International Intellectual Property, Invention, Innovation and Technology Exposition (IPITEx 2023) di Thailand, baru-baru ini.
Pasukan penyelidik UniMAP memperoleh enam emas, 17 perak dan lima gangsa dalam pertandingan inovasi yang diadakan pada 2 hingga 5 Februari lalu di Bangkok International Trade & Exhibition Centre (BITEC).
Naib Canselornya, Prof. Datuk Ts. Dr. Zaliman Sauli berkata, seramai 28 penyelidik UniMAP terdiri daripada pensyarah dan pelajar berjaya meraih 100 peratus pingat di pertandingan tersebut.
“Delegasi UniMAP disertai lebih 70 peratus saintis wanita yang merupakan penyelidik baharu dan ia bagi menyahut saranan kerajaan dalam isu kesamarataan jantina dalam bidang sains di Malaysia.
“Ia menjadi keutamaan kepada UniMAP dan dalam masa sama membuka ruang kerjasama yang lebih besar terutama dengan rakan ASEAN yang lain,” katanya dalam satu kenyataan di sini hari ini.
Kata Zaliman, dua penyelidik UniMAP, Leong Kean Wei dan Prof. Madya Dr. Norsuria Mahmed turut dinobatkan sebagai penerima anugerah utama iaitu Anugerah Kecemerlangan Penciptaan dan Inovasi Asean serta Anugerah Khas Majlis Penyelidikan Kebangsaan Thailand (NRCT).

Pameran anjuran NRCT yang disertai lebih 25 buah negara itu dirasmikan oleh Menteri Pengajian Tinggi, Sains, Penyelidikan dan Inovasi Thailand, Prof. Anek Laothamatas.
Antara negara yang menyertai selain tuan rumah dan Malaysia adalah Korea Selatan, Taiwan, Hong Kong, Indonesia, Vietnam, Filipina, Poland, Romania, Arab Saudi, Jepun dan Rusia. – KOSMO! ONLINE


Wanita tertelan jarum peniti ketika pakai tudung
Oleh KOSMO!

8 Februari 2023, 9:00 pm
JAKARTA – Satu klip video tular di media sosial Indonesia memaparkan penemuan jarum peniti di dalam badan seorang wanita yang menjalani imbasan X-ray, lapor laman berita Suara.com.
Video itu dimuat naik dalam akaun TikTok @hanyafototulang dan dikongsikan dalam akaun Instagram @terangmedia.
Kejadian berlaku apabila pesakit secara tidak sengaja tertelan sebatang jarum ketika hendak memakai tudung. Dia meletakkan jarum itu pada mulutnya sebelum ditelan.
“Sekadar mengingatkan, ini imbasan X-ray seorang pesakit. Abdomen pesakit itu didiagnosis mempunyai corpus alienum atau kewujudan benda asing dalam tubuh.
“Ini kes wanita berhijab tetapi meletakkan jarum peniti di mulut. Akhirnya dia tertelan jarum itu.
“Nampak tak? Jarum dah masuk ke dalam usus. Kalau tersekat lebih 12 jam, pembedahan akan dijalankan,” kata perakam tersebut.

Video itu mendapat perhatian orang ramai di ruangan komen.
“Adik saya pernah alami… tetapi tidak rasa sakit. Selepas diperiksa, jarum itu hilang. Doktor kata mungkin jarum itu keluar bersama najis,” komen seorang pengguna media sosial. – Agensi


Banjir: Hulu Kemaman pulih sepenuhnya
Oleh MOHD AZLI ADLAN

8 Februari 2023, 11:01 pm
KEMAMAN – Banjir yang melanda Hulu Kemaman di sini sejak kelmarin telah pulih sepenuhnya hari ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, kesemua 18 mangsa daripada enam keluarga yang masih berada di pusat pemindahan sementara (PPS) pada pagi tadi telah dibenarkan pulang.
“Banjir telah surut dan mereka dibenarkan pulang ke rumah masing-masing mulai pukul 10 pagi tadi.
“Sehubungan itu, PPS Sekolah Kebangsaan (SK) Lembah Jabor telah ditutup operasinya,” kataya di sini hari ini.
Jurucakap JPBN Terengganu berkata, satu lagi PPS yang dibuka sebelum ini iaitu Dewan Orang Ramai Kampung Air Putih telah ditutup pada pukul 5 petang semalam.
Tambah beliau, seramai 47 mangsa daripada 14 keluarga telah terjejas dengan banjir yang melanda Hulu Kemaman tersebut.

Kosmo! Online semalam melaporkan Hulu Kemaman dilanda banjir mulai pukul 6 petang kelmarin berikutan hujan lebat dan tempias bah melanda Kuantan, Pahang yang terletak bersebelahan. – KOSMO! ONLINE


7 maut Genting: Mangsa nahas Genting Highlands masih trauma
Oleh NURUL IZZATI ZAINI

8 Februari 2023, 10:04 pm
KUALA LUMPUR – Pertubuhan Yayasan Buddha Tzu Chi dilihat setia memberikan sokongan kepada keluarga mangsa-mangsa yang terlibat dalam kemalangan di Kilometer 4.8 Jalan Genting Highlands petang tadi.
Salah seorang daripada tiga sukarelawan dikenali sebagai Ong, 48, berkata, mereka berada sejak pukul 7 malam di Jabatan Kecemasan dan Trauma Hospital Kuala Lumpur bagi membantu keluarga mangsa.
“Kami datang setelah mendengar khabar berita menyayat hati itu. Buat masa sekarang, apa yang saya tahu ada empat mangsa masih lagi sedang dirawat.
“Tadi ada tanya keluarga mangsa bantuan apa yang mereka perlukan, tetapi mereka tidak cakap sangat, mungkin kerana masih trauma,” katanya ketika ditemui Kosmo!
Tambahnya, kesemua mangsa dipercayai berasal dari Kulim, Kedah dan mengadakan rombongan bersama rakan-rakan ke Genting Highlands.
Terdahulu Kosmo! melaporkan tujuh maut selepas van dinaiki mereka terbabas dan melanggar penghadang jalan ketika turun dari Genting Highlands di Kilometer 4.8 Jalan Genting Highlands di sini hari ini.

Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian yang terjadi kira-kira pukul 1.15 petang melibatkan 15 orang penumpang yang sedang dalam perjalanan turun dari Genting Highlands. – KOSMO! ONLINE


Malaysia ke-3 pengeluar terbanyak kenderaan di ASEAN
Oleh KOSMO!

8 Februari 2023, 11:10 pm
PETALING JAYA – Malaysia berada di tangga ketiga negara pengeluar kenderaan di Asia Tenggara pada tahun lalu dengan pengeluaran sebanyak 702,275 buah kenderaan.
Menurut data yang dikeluarakan Pertubuhan Automotif ASEAN, jumlah tersebut termasuk kenderaan penumpang sebanyak 650,190 buah manakala kenderaan komersial sebanyak 52,085 buah.
Berada di tangga pertama pengeluar kereta terbanyak di Asia Tenggara adalah Thailand dengan 1,883,515 buah kenderaan dikeluarkan negara tersebut.
Mengikut pecahan, kenderaan penumpang sebanyak 594,057 buah manakala bagi kenderaan komersial pula adalah 1,289,458 buah.

Berada di tangga kedua adalah negara jiran Indonesia dengan pengeluaran sebanyak 1,470,146 buah kenderaan dikeluarkan tahun lalu.
Mengikut pecahan bagi kenderaan penumpang adalah sebanyak 1,214,250 buah manakala bagi kenderaan komersial pula adalah 255,896 buah.

Sementara itu, tiga lagi negara iaitu Vietnam, Filipina dan Myanmar masing-masing pula berada di tangga keempat hingga enam.
Vietnam mengeluarkan 232,410 buah, Filipina dengan 92,223 buah manakala Myanmar sebanyak 3,175 buah kenderaan tahun lalu. – KOSMO! ONLINE


Editor filem dedah pendaratan NASA di bulan palsu
Oleh KOSMO!

8 Februari 2023, 9:36 pm
PETALING JAYA – Apollo 11 adalah misi luar angkasa berawak pertama yang berjaya membawa manusia ke bulan dan kembali dengan selamat.
Apollo 11 merupakan salah satu daripada projek Biro Angkasa Amerika Syarikat (NASA) dan dilancarkan pada 16 Julai 1969 menggunakan roket Saturn V dan tiba di bulan pada 20 Julai tahun sama.
Terbaharu, seorang editor filem yang dikenali dengan kepakaran ‘editing’ menggunakan emej janaan komputer (CGI) mendedahkan pendaratan tersebut adalah rekaan semata-mata.
Menerusi video di lama sosial editor tersebut dikenali Green Boss, video asal yang memaparkan salah seorang daripada angkasawan pertama yang menjejakkan kaki ke bulan itu sedang memegang bendera AS.
Tidak dipastikan siapakah angkasawan itu yang berkemungkinan Neil Armstrong ataupun rakannya Edwin Aldrin, namun kelakuan tersebut didakwa palsu.
Selepas beberapa kaedah talaan komputer dilakukan oleh Green Boss, ternyata bendera AS itu dipegang oleh seorang individu yang memakai sarung badan berwarna hijau.

Rata-rata pengguna media sosial juga ternyata terkejut dengan pendedahan tersebut dan ada juga yang menyatakan perkara itu sudah lama didedahkan.
“Kuat betul mereka edit, sampai ke bulan pun sanggup tipu orang ramai,” kata John Andora.
“Rasanya dah lama pendedahan ini, dan sampai sekarang NASA diam,” tulis Sapreen Collin.
“Panas di bulan 184 darjah Celsius pada malam hari dan siang 214 darjah Celsius, macam mana mereka boleh claim pernah jejak ke sana.
“Suhu di bumi 36.6 darjah celsius pun dah rasa panas,” jelas Norazmi Aziz. – KOSMO! ONLINE


7 maut Genting: Mangsa ke Genting Highlands sempena cuti Thaipusam
Oleh ISWAN SHAFIQ ISA

8 Februari 2023, 9:03 pm
SEBERANG PERAI – “Mereka bertolak ke sana (Genting Highlands) sejak tengah malam kelmarin dan sepatutnya balik ke sini (Pulau Pinang) lebih awal. Tapi, kemalangan yang berlaku petang tadi sungguh mengejutkan”.
Itu kata Pengerusi Majlis Pengurusan Komuniti Kampung (MPKK) Machang Bubok, Teoh Kain Foo ketika dihubungi Kosmo! hari ini.
Menurutnya, sebahagian besar daripada mangsa termasuk yang maut dalam kemalangan ketika turun dari Genting Highlands itu berasal dari Kampung Machang Bubok di sini.
Difahamkan, kesemua mangsa memilih bercuti ke destinasi popular itu sempena perayaan Thaipusam.
“Ketika ini, kebanyakan waris dan ahli keluarga mangsa sedang dalam perjalanan ke Kuala Lumpur dan Bentong (Pahang) untuk proses pengecaman mayat dan sebagainya.
“Saya berharap agar semuanya berjalan dengan lancar,” katanya lagi.

Dalam kejadian kira-kira pukul 1.15 petang tadi, tujuh daripada 15 individu disahkan maut selepas van persiaran yang naiki terbabas dan melanggar penghadang jalan di Kilometer 4.8 Jalan Genting Highlands.
Sementara itu, usaha Kosmo! untuk menghubungi ahli keluarga mangsa yang terlibat gagal kerana kesemua waris terlibat kini dalam perjalanan ke Betong dan Kuala Lumpur. – KOSMO! ONLINE


Taliban guna bazuka letupkan bendera Sweden
Oleh KOSMO

8 Februari 2023, 8:30 pm
KABUL –  Sebuah video tular di media sosial memaparkan  sekumpulan lelaki dipercayai pejuang Taliban di Kandahar, Afghanistan menembak bendera Sweden sebelum meletupkannya, lapor portal berita MailOnline semalam.
Kumpulan lelaki tersebut berdiri sambil memegang bendera Taliban ketika seorang daripada mereka menembak ke arah bendera Sweden menggunakan raifal.
Barisan lelaki lain  turut dilihat dengan seorang daripada mereka menembak pelancar roket, menyebabkan bendera Sweden itu  yang dilekatkan pada dinding sebuah bangunan itu meletup.
Mereka kemudian berlalu sambil membawa bendera Taliban dan memberi tabik hormat menggunakan raifal.
Pada hujung bulan lalu, kerajaan Sweden memberi kebenaran kepada seorang pelampau sayap kanan, Rasmus Paludan untuk membakar satu kitab suci al-Quran di luar kedutaan Turkiye di Stockholm.
Kemudian, pada 27 Januari, sebilangan rakyat Afghanistan melakukan protes bagi meluahkan rasa marah ke atas tindakan itu.

“Penduduk Kabul menyertai  demonstrasi untuk mengutuk perbuatan biadab Paludan,” kata jurucakap polis, Khalid Zadran.
Di wilayah Badakshan pula, seorang jurucakap pihak berkuasa wilayah berkata, beribu-ribu orang berkumpul selepas solat Jumaat pada minggu lalu  untuk melakukan protes.
Kementerian Luar Afghanistan mendesak kerajaan Sweden agar menghukum Paludan bagi mengelakkan insiden membakar kitab suci itu  daripada berulang.
Paludan, yang mempunyai kewarganegaraan Denmark dan Sweden didakwa membakar al-Quran sebagai tanda protes dengan mengulangi tindakan itu di hadapan sebuah masjid di Copenhagen, juga di hadapan kedutaan Turkiye. –  Agensi


Lebih 900 Aduan Suri diterima, 95 peratus diselesaikan
Oleh MOHAMAD FAIZAL HASHIM

8 Februari 2023, 9:25 pm
JOHOR BAHRU – Sebanyak 95 peratus daripada aduan yang diterima menerusi aplikasi WhatsApp ‘Aduan Suri’ telah diambil tindakan dan berjaya diselesaikan dalam tempoh yang ditetapkan.
Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh berkata, ia melibatkan sebanyak lebih 900 aduan yang diterima sejak medium itu dilancarkan sejak 11 Januari lalu.
Katanya, kebanyakan aduan itu melibatkan kenaikan harga barang yang melampau, kekurangan bekalan dan penipuan pembelian di atas talian.
“Menerusi mekanisme ini, pengadu hanya perlu mengimbas kod QR tersebut dan akan terus disalurkan ke aplikasi WhatsApp aduan KPDN. Inisiatif ini diharap dapat menggalakkan para suri rumah untuk bertindak dalam memperkasakan hak sebagai pengguna.
“Kita sekarang dalam proses menambah baik sistem supaya lebih efektif dan efisyen, keduanya kita akan perluaskan hebahan penggunaan kod QR ini untuk ditampal di tempat awam termasuk di pasaraya dan di premis perniagaan.
“Ini bagi membolehkan pengguna membuat aduan secara serta merta. Setiap aduan yang diterima telah berjaya diselesaikan dalam tempoh 14 hari. Malah menerusi ‘Aduan Suri’ ini juga, maklum balas aduan segera dibuat dalam tempoh dua jam berbanding sehari sebelum ini,” katanya.

Beliau berkata demikian pada sidang media selepas Majlis Pelancaran Aduan Suri dan Program Jualan Rahmah peringkat negeri Johor di Pasaraya Lotus Tebrau di sini hari ini.
Pada tahun lalu, KPDN merekodkan data aduan sebanyak 29,965 aduan kepenggunaan, daripada jumlah itu 13,755 aduan adalah pengadu wanita. – KOSMO! ONLINE


Hidung lelaki hampir menyerupai kemaluan
Oleh KOSMO!

8 Februari 2023, 9:30 pm
NEW YORK – Seorang lelaki tidak lagi mempunyai ketumbuhan menyerupai bentuk zakar pada hidungnya selepas dia menjalani pembedahan di klinik Romo Plastic Surgery, New York secara percuma, lapor portal berita The Sun.
Sebelum menjalani pembedahan, Conrado Estrada diupah mengecat rumah seorang pakar bedah, Dr. Thomas Romo tetapi sebaik sahaja melalui pintu, doktor berusia 62 tahun itu berkata, dia menyedari ada sesuatu tidak kena pada wajah Estrada.
Dr. Romo ialah pengarah pembedahan rekonstruktif plastik di Romo Plastic Surgery dan berdasarkan pengalamannya, dia tahu Estrada, 58, mempunyai penyakit dinamakan l rhinofirma.
Ia adalah keadaan kulit yang menebal, berjerawat dan berlekuk-lekuk di hujung hidung.
Punca penyakit itu tidak diketahui sepenuhnya, tetapi Dr. Romo berkata, Estrada mempunyai kes yang teruk.
Menurut Estrada, dia sukar untuk makan dan bernafas sambil menambah, orang ramai merenungnya dan dia akan memakai pelitup muka kerana malu.

Dr. Romo kemudian memberitahu bahawa beliau akan membantu Estrada dengan melakukan pembedahan secara percuma melalui Yayasan Little Baby Face.
Menulis di laman Instagram, Dr. Romo berkata bahawa selepas mengeluarkan lebihan ketumbuhan itu, dia kemudian membentuk semula hidung Estrada itu. – Agensi


28 NGO Malaysia mahu bantu mangsa gempa Turkiye, Syria
Oleh AMREE AHMAD

8 Februari 2023, 9:13 pm
PUTRAJAYA – Sebanyak 28 buah pertubuhan bukan kerajaan (NGO) dari negara ini menyatakan niat memberikan bantuan kemanusiaan bagi membantu mangsa gempa bumi di Turkiye dan Syria.
Perkara berkenaan disahkan Kementerian Luar menerusi kenyataan tadi yang turut memaklumkan bahawa pihaknya telah membuat perbincangan dengan mereka hari ini.
Katanya, Wisma Putra dan Agensi Pengurusan Bencana Negara (Nadma) mengalu-alukan penglibatan NGO terbabit dalam misi kemanusiaan di sana.
“Sesi perbincangan yang berlangsung itu bertujuan memberi penerangan situasi semasa di lapangan terutama zon terjejas gempa.
“Mesyuarat itu juga bagi menyelaraskan usaha penyaluran bantuan kemanusian secara teratur dan selamat agar tiada berlaku pertindihan dan pembaziran tenaga kerja,” katanya.
Lewat semalam, sebuah NGO tempatan, Majlis Perundingan Pertubuhan Islam Malaysia (Mapim) berlepas ke Turkiye dengan membawa bantuan yang juga disertai 11 aktivisnya.

Wisma Putra berkata, mana-mana NGO yang ingin menyampaikan bantuan ke Turkiye dan Syria diseru supaya mendaftar dengan pihak Nadma menerusi e-mel [email protected].
“Bagi organisasi yang mahu menyertai misi ke sana pula, maklumat butiran delegasi serta senarai bentuk bantuan dan peralatan dibawa perlu dimaklumkan melalui e-mel tersebut.
“Sementara rakyat yang ingin menderma, Tabung Bencana Gempa di Turkiye dan Syria di bawah seliaan Tabung Bencana Kementerian Luar bakal dilancar dalam masa terdekat,” jelasnya. – KOSMO! ONLINE


Mahkamah Tinggi Kota Bharu benarkan permohonan batal dua petisyen Parlimen Gua Musang
Oleh ROSALWANI CHE SOH

8 Februari 2023, 8:01 pm
KOTA BHARU – Mahkamah Pilihan Raya di sini membenarkan pempetisyen, Mohd. Azmi Mahmood selaku wakil kepada calon Barisan Nasional (BN) Parlimen Gua Musang, Tengku Razaleigh Hamzah yang mencabar keputusan PIlihan Raya Umum ke-15 (PRU15) untuk membatalkan petisyen terhadap responden kedua dan ketiga.
Hakim Mahkamah Tinggi Kota Bharu, Datuk Roslan Abu Bakar yang bersidang sebagai Hakim Pilihan Raya membuat keputusan itu selepas mendengar hujahan peguam, Datuk Seri Takiyuddin Hassan mewakili responden pertama iaitu Ahli Parlimen Gua Musang, Datuk Mohd. Azizi Abu Naim.
Mahkamah turut mendengar hujahan Peguam Persekutuan, Ahmad Hanir Hambaly yang mewakili Pegawai Pengurus Pilihan Raya, Ab. Fatah Hasbullah sebagai responden kedua dan responden ketiga, Suruhanjaya Pilihan Raya (SPR).
Datuk Mohd. Hafarizam Harun yang mewakili Mohd. Azmi berkata, pihaknya tidak mahu meneruskan petisyen terhadap responden kedua dan ketiga dengan menawarkan kos sebanyak RM5,000.
Ahmad Hanir bagaimanapun memohon kos untuk membatalkan petisyen itu sebanyak RM10,000 yang dirasakan munasabah.
Ahmad Hanir dalam hujahannya berkata, menerusi petisyen itu, pempetisyen mendakwa berlaku pelanggaran yang dikatakan satu tempat tidak wujud sebagai saluran mengundi iaitu Sekolah Menengah Kebangsaan Felda Chiku.

Selepas mendengar semua hujahan, Roslan membenarkan permohonan untuk menarik balik petisyen bagi responden kedua dan ketiga yang dinyatakan jelas bahawa kedua-duanya tidak membabitkan responden pertama.
“Sehubungan itu, petisyen pilihan raya bagi responden kedua dan ketiga dibatalkan dengan berkongsi kos sebanyak RM6,000,” katanya.
Mahkamah juga menetapkan 26 Februari depan untuk keputusan awal bantahan petisyen berkenaan.
Takiyuddin ketika ditemui pemberita berkata, beliau yang mewakili responden pertama yang merupakan Ahli Parlimen Gua Musang, Mohd. Azizi mengakui terkejut apabila pempetisyen menarik balik petisyen terhadap responden kedua dan ketiga. – KOSMO! ONLINE


Isteri ‘naik minyak’ belasah suami dengan besen besi
Oleh KOSMO

8 Februari 2023, 8:00 pm
NEW DELHI –  Sebuah klip video tular di media sosial India memaparkan sepasang suami isteri warga emas  bertengkar di tepi jalan sambil memegang besen besi yang digunakan untuk memukul satu sama lain, lapor  laman berita India Times semalam.
Berdasarkan video yang dikongsikan di laman Twitter itu, suami isteri tersebut bertengkar di tepi sebatang jalan sibuk di Mumbai tanpa menghiraukan orang ramai yang memerhatikan mereka.
Pada awal klip video, si isteri yang kelihatan amat marah,  memukul suaminya menggunakan besen besi.
Lelaki warga emas itu kemudian merampas besen tersebut dan membuat aksi seolah-olah dia ingin memukul kembali isterinya.
Si isteri cuba merampas kembali besen tersebut, namun dihalang oleh si suami sebelum video berakhir.
Tiada seorang pun orang awam yang menyaksikan pertengkaran itu dilihat cuba meleraikan mereka.

Video itu menjadi tular dengan orang ramai memberikan pelbagai pendapat.
“Ia amat menyedihkan apabila seseorang yang berjanji akan bersama kita dalam susah dan senang serta mencintai dengan sepenuh hati,  namun akhirnya, bergaduh di tepi jalan sambil disaksikan orang ramai. Kejadian ini amat menyedihkan. Semoga tiada sesiapa lagi yang mengalami situasi ini,” kata seorang netizen.
“Ini adalah perkahwinan yang tidak ditunjukkan dalam filem-filem KJO (Karan Johar),” kata seorang pengguna lain sambil merujuk kepada pengarah terkenal Bollywood yang menghasilkan filem blockbuster seperti Kuch Kuch Hota Hai dan Kabhi Khushi Kabhie Gham. – Agensi


Jiran pengotor buang air kecil, tuala wanita dari tingkap rumah
Oleh KOSMO

8 Februari 2023, 7:31 pm
SINGAPURA  –  Seorang lelaki di  Toa Payoh, Singapura, mendedahkan sikap pengotor seorang jirannya yang gemar membaling sisa buangan dari cermin tingkap rumah pada setiap pagi, lapor portal berita Coconuts semalam.
Lelaki dikenali sebagai Valiant Khong itu menerusi kumpulan perbincangan di laman Facebook, Complaint Singapore, berkongsi klip  video memaparkan sikap jelik penduduk di kejiranan tersebut.
Dalam video itu, seorang jiran dilihat menuang satu cawan cecair berwarna kekuningan yang dipercayai air kencing keluar dari tingkap sebuah unit blok kediaman tiga tingkat.
Valiant berkata, individu tersebut melakukan perbuatan itu setiap pagi di antara pukul 5 hingga 6 pagi (waktu tempatan).
Antara bahan buangan yang sering dilontar  dari tingkap termasuk puntung rokok, tuala wanita, tisu dan sisa makanan.
Tambah Valiant, beberapa aduan telah dikemukakan kepada Agensi Alam Sekitar Kebangsaan (NEW) namun,  tiada sebarang tindakan dilakukan sejak beberapa bulan lalu.

Menurutnya, pihak berkuasa hanya mengeluarkan surat amaran dan enggan memasang kamera televisyen litar tertutup (CCTV) di kawasan itu.
“Saya menggesa pihak berkuasa supaya melakukan sesuatu.
“Terdapat kanak-kanak di kawasan kejiranan ini. Ia amat tidak bersih dan tidak sihat kebelakangan ini.
“Singapura merupakan sebuah negara maju di mata dunia. Justeru, kita perlu menghentikan pelaku daripada melakukan kesalahan yang sama,” ujarnya. – Agensi


Komplot lesen ‘gerenti lulus’ terus terbongkar
Oleh MOHD YUNUS YAKKUB

8 Februari 2023, 7:04 pm
SHAH ALAM – Rasuah lesen memandu ‘gerenti lulus’ terus terbongkar dengan penahanan dua pembantu penguat kuasa kanan sebuah agensi kerajaan yang disyaki terlibat dalam kes tersebut, hari ini.
Kedua-dua suspek lelaki berusia 40-an itu ditahan kira-kira pukul 3 petang tadi ketika hadir memberikan keterangan di pejabat Suruhanjaya Pencegahan Rasuah Malaysia (SPRM) Selangor.
Menurut sumber, penahanan suspek itu susulan penahanan terhadap seorang wanita yang merupakan pekerja sambilan dan pengajar lelaki sekolah memandu sama di Petaling Jaya, sebelum ini.
Katanya, kedua-dua suspek dari sekolah memandu itu disyaki meminta wang daripada calon ujian memandu sebagai dorongan bagi mendapatkan lesen ‘gerenti lulus’.
“Bagi kedua-dua pembantu penguat kuasa itu pula masing-masing dipercayai menerima wang tunai berjumlah RM1,750 dan RM750 bagi tujuan tersebut.
“Perbuatan mereka dilakukan pada tahun lalu,” katanya di sini hari ini.

Sementara itu, Pengarah SPRM Selangor, Datuk Alias Salim mengesahkan penahanan suspek-suspek tersebut dan kes disiasat mengikut Seksyen 16(a)(A) Akta SPRM 2009.
Jelas beliau, kedua-dua suspek dijangka akan dibawa ke Mahkamah Majistret Shah Alam pagi esok untuk permohonan reman.
Kosmo! pada 4 Februari lalu melaporkan kes rasuah lesen memandu ‘gerenti lulus’ nampaknya semakin panas apabila seorang lagi pengajar sekolah memandu di Petaling Jaya direman tujuh hari bagi membantu siasatan kes berkenaan.
Reman itu terhadap lelaki berusia 71 tahun diperolehi sehari selepas seorang suspek wanita berusia 47 tahun yang juga pembantu tadbir kanan sebuah pihak berkuasa tempatan direman ketika melakukan perbuatan sama sewaktu bekerja sambilan di sekolah memandu milik ayah mentuanya. – KOSMO! ONLINE


Ibu bakar bayi sebab berang difitnah suami
Oleh KOSMO!

8 Februari 2023, 7:00 pm
MADIUN, Indonesia – Seorang ibu disyaki membakar bayi yang baru dilahirkannya selepas sakit hati dengan fitnah yang dilemparkan oleh suaminya, lapor portal berita Kompas.com hari ini.
Kejadian berlaku di bandar Madiun, dalam wilayah Jawa Timur. Ketua Polis Madiun, Anton Prasetyo berkata, motif ibu tersebut adalah sakit hati kerana dituduh suaminya bahawa bayi baru lahir itu hasil hubungan curangnya dengan lelaki lain.
Katanya, motif itu diketahui setelah anggota penyiasat menyoal suspek selepas dia ditangkap di dalam sebuah hutan.
Suspek kini menjalani rawatan di sebuah hospital untuk memulihkan keadaan kesihatannya selepas baru saja melahirkan anak.
Pihak polis, katanya, akan melakukan bedah siasat bagi menentukan punca kematian bayi itu.
Dalam pada itu, Ketua Unit Siasatan Jenayah Polis Madiun, Danang Eko Abrianto berkata, bedah siasat dilakukan di Makmal Forensik Nganjuk, manakala keadaan jasad bayi itu sudah hangus terbakar.

Pada malam Isnin lalu, seorang ibu di Madiun, Jawa Timur disyaki membunuh bayi yang baru dilahirkannya dengan cara membakar mangsa di rumahnya. – Agensi


Kayuh basikal 50km bersama Raja Muda Selangor
Oleh MOHD YUNUS YAKKUB

8 Februari 2023, 7:45 pm
KLANG – Kayuhan Menjunjung Kasih 2022 menyasarkan penyertaan seramai 1,000 peserta mengelilingi daerah ini sejauh 50 kilometer (km) bersama Raja Muda Selangor, Tengku Amir Shah Sultan Sharafuddin Idris Shah.
Program edisi ketiga anjuran Majlis Perbandaran Klang (MPK) itu akan diadakan pada 12 Mac ini.
Yang Dipertua MPK, Noraini Roslan berkata, kayuhan santai itu akan melibatkan sejauh 50km berbanding hanya 37km dan 22km pada dua edisi sebelum ini.
Katanya, ia akan merentasi dua bahagian daerah ini iaitu Klang Utara dan Klang Selatan.
“Keunikan pada edisi kali ini para peserta kayuhan akan merentasi dua buah jambatan yang menghubungkan dua bahagian utama Klang iaitu Jambatan Raja Muda Nala dan Jambatan Kota yang ada keunikan dan sejarah tersendiri jambatan tersebut.
“Kita menyasarkan sehingga 1,000 peserta dan sehingga kini seramai 300 sudah pun mendaftar untuk menyertai kayuhan bersama Raja Muda Selangor, Tengku Amir Shah,” katanya dalam majlis pelancaran program itu, hari ini.

Menurut beliau, kayuhan tersebut akan mempromosikan tempat-tempat tarikan di sekitar bandar raya Klang.
Tambah Noraini, peserta juga akan menikmati pemandangan pembangunan infrastruktur yang tersusun, keindahan suasana bandar dan desa serta menikmati kawasan rekreasi Taman Bandar Bukit Raja.
“Peserta yang mendaftar boleh mendapatkan sehelai jersi, medal penamat, sijil elektronik, makanan serta cabutan bertuah.
“Kesemua itu adalah tajaan lapan syarikat antaranya Sime Darby Property Sdn. Bhd., Kossan Rubber Industries Berhad, Central Spectrum Sdn. Bhd. dan Samsung Electronics Sdn. Bhd.,” ujarnya.
Justeru, kata beliau, pendaftaran boleh dilakukan menerusi laman sesawang
https://chckpointspot.asia/event/kayuhanmenjunjung-kasih-23 dengan bayaran RM50. – KOSMO! ONLINE


Perkeso bakal lancar Skim Keselamatan Sosial Suri Rumah Sabtu ini
Oleh MOHD RASDAN AHMAD

8 Februari 2023, 8:22 pm
PETALING JAYA – Pertubuhan Keselamatan Sosial (Perkeso) bakal menyempurnakan pelancaran Skim Keselamatan Sosial Suri Rumah (SKSSR) dan Karnival Kerjaya MYFutureJobs 2023 di Pusat Konvensyen Kuala Lumpur Sabtu ini.
Perkeso melalui satu kenyataan hari ini berkata, program anjuran Kementerian Sumber Manusia (KSM) itu dijangka dikunjungi lebih 5,000 pencari kerja di seluruh negara.
“Ini termasuk pengunjung dalam kalangan suri rumah dan wanita serta pertubuhan bukan kerajaan (NGO) yang akan menghadiri program dua hari berakhir Ahad ini.
“KSM dan Perkeso juga mengalu-alukan kehadiran Perdana Menteri yang bakal merasmikan program itu dan menterjemahkan sokongan kerajaan terhadap usaha membangunkan jaringan keselamatan sosial yang komprehensif dan inklusif di Malaysia,” katanya.
Tambah kenyataan itu lagi, sepanjang program, orang ramai boleh berinteraksi secara terus dengan Perkeso bagi memahami SKSSR dan manfaatnya dengan lebih mendalam, mendapatkan khidmat nasihat serta membuat pendaftaran SKSSR di gerai disediakan.
Perkeso juga berkata, golongan suami dan pihak seperti badan bukan kerajaan (NGO) atau syarikat swasta turut digalak menaja caruman bagi pihak suri rumah.

“SKSSR yang mula dilaksanakan pada 1 Disember 2022 menawarkan faedah di bawah Perlindungan Bencana Domestik dan Perlindungan Keilatan seperti Faedah Perubatan, Faedah Hilang Upaya Kekal, Elaun Keuzuran, Faedah Pengurusan Mayat dan Pencen Penakat.
“Skim perlindungan di bawah Akta Keselamatan Sosial Suri Rumah 2022 (Akta 838) ini terbuka kepada wanita warga tempatan dan pemastautin tetap berusia kurang 55 tahun dan menguruskan rumah tangga sepenuh masa atau separuh masa, berkahwin atau bujang,” jelasnya.
Tambah kenyataan itu lagi, Karnival Kerjaya MYFutureJobs 2023 adalah karnival berskala besar pertama tahun ini dianjurkan Perkeso sebagai inisiatif meningkatkan peluang rakyat memperoleh pekerjaan berkualiti.
Pada masa sama ia mengurangkan kadar pengangguran dan memperkasa pasaran buruh.
Katanya, karnival bermula pukul 9 pagi hingga 5 petang itu menawarkan lebih 13,000 peluang pekerjaan dengan kira-kira 20 peratus daripadanya terbuka kepada golongan Orang Kurang Upaya (OKU) daripada 140 syarikat merentas pelbagai sektor dan industri.
“Karnival ini bakal menyaksikan pembabitan syarikat majikan besar seperti Maybank, Bank Simpanan Nasional (BSN), EXIM Bank, KTM Malaysia, ExxonMobil, UMW, UOA Group dan Avisena Healthcare.
“Ada pelbagai aktiviti perkhidmatan pekerjaan yang disediakan secara percuma termasuk penyediaan resume, pendaftaran portal MYFutureJobs serta bimbingan dan nasihat kerjaya.
“Selain itu pelbagai hadiah cabutan bertuah yang menarik juga menanti para pengunjung sepanjang karnival berlangsung,” katanya.
Kenyataan itu berkata, penganjuran karnival itu adalah antara usaha berterusan KSM melalui Perkeso untuk mewujudkan peluang pekerjaan secara mampan kepada semua lapisan masyarakat termasuk golongan rentan seperti OKU.
Katanya, ia sekali gus menyokong usaha dan komitmen kerajaan untuk membantu rakyat yang terkesan dengan ekonomi semasa dan pasca pandemik Covid-19, terutama mereka yang kehilangan pekerjaan atau menganggur.
“Sehubungan itu, Perkeso mengajak suri rumah dan pencari kerja di seluruh negara memanfaatkan peluang ini dengan berkunjung ke Pelancaran SKSSR dan Karnival Kerjaya MYFutureJobs 2023 hujung minggu ini,” katanya.
Bagi pencari kerja, Perkeso menggalakkan mereka mendaftar di pautan www.myfuturejobs.gov.my/career sebelum hadir ke karnival berkenaan.
Pihak majikan yang berminat menyertai mana-mana karnival kerjaya anjuran Perkeso boleh menghubungi Pegawai Perkhidmatan Pekerjaan Perkeso.
Untuk maklumat lanjut, layari laman sesawang Perkeso di www.perkeso.gov.my atau hubungi talian khidmat pelanggan di talian 1-300- 22-8000. – KOSMO! ONLINE


Seorang lagi penguat kuasa ditahan kes suapan perlindungan nelayan
Oleh SYED AZLAN SAYED HIZAR

8 Februari 2023, 8:09 pm
KANGAR – Suruhanjaya Pencegahan Rasuah Malaysia (SPRM) Perlis menahan seorang lagi penguat kuasa Maritim Malaysia (APMM) berkaitan kes suapan pemerasan bagi perlindungan nelayan di perairan negeri ini.
Menurut sumber, penguat kuasa berpangkat Laskar Kanan Maritim berusia 33 tahun itu ditahan ketika memberi keterangan di pejabat SPRM negeri di sini kira-kira pukul 11.30 pagi tadi.
Katanya, suspek kemudian dilepaskan dengan jaminan SPRM selepas keterangan diambil.
“Terdapat beberapa lagi tangkapan susulan akan dilakukan selepas ini membabitkan kes sama,” katanya.
Sementara itu, Pengarah SPRM negeri, Suzeliyana Hashim ketika dihubungi mengesahkan penahanan anggota berkenaan.
Kosmo! pada 3 Februari lalu melaporkan dua penguat kuasa APMM dan seorang nelayan direman bagi membantu siasatan berhubung kes pemerasan perlindungan kepada nelayan.

Dua anggota APMM berpangkat Laskar Kanan Maritim dan Bintara Muda Maritim gred T4 dan T5 ditahan selepas menerima aduan awam mengenai kegiatan dilakukan suspek.
Siasatan awal SPRM mendapati suspek disyaki meminta suapan antara RM1,000 hingga RM3,000 daripada beberapa pemilik bot nelayan berkenaan sejak dua hingga ke tiga tahun sebelum ini. – KOSMO! ONLINE


Komando lemas, mungkin hanyut ke perairan Indonesia
Oleh MUHAMMAD SHAHIZAM TAZALI

8 Februari 2023, 7:35 pm
MELAKA – Polis tidak menolak kemungkinan akan bekerjasama dengan pihak berkuasa Indonesia untuk operasi mencari dan menyelamat (SAR) seorang anggota Tentera Darat, Lans Koperal Edrin Daintin, 25, yang dikhuatiri lemas di perairan Pulau Undan di sini, semalam.
Ketua Polis Daerah Melaka Tengah, Asisten Komisioner Christopher Patit berkata, perkara itu bagaimanapun masih diperingkat perbincangan dan akan diputuskan mengikut keperluan semasa.
“Buat masa ini belum ada kerjasama dengan rakan dari negara jiran untuk mencari mangsa kerana kita menjangkakan dia masih berada dalam perairan negara.
“Tetapi besar kemungkinan mangsa akan sampai ke perairan jiran, jadi kita akan maklumkan kepada rakan (penguat kuasa)di sana terutamanya para nelayan,” katanya pada sidang akhbar di Terminal Feri Antarabangsa, Kompleks Imigresen, Kastam, Kuarantin dan Keselamatan (ICQS) di sini, hari ini.
Tambahnya, pihaknya juga tidak menolak kemungkinan bahawa mangsa telah dihanyutkan arus sehingga ke perairan Johor.
Semalam, Kosmo! melaporkan seorang anggota Tentera Darat dipercayai daripada Rejimen Gerak Khas (komando) dikhuatiri lemas ketika sedang menjalani latihan Eksesais Pari Harimau kursus juruselam.

Christopher berkata, setakat ini, pencarian yang memasuki hari kedua itu masih belum menemukan sebarang petunjuk baharu mengenai keberadaan mangsa.
“Persatuan nelayan tempatan juga telah dimaklumkan untuk turut sama membantu mencari mangsa serta menyalurkan maklumat berkaitan kepada pos kawalan di Pulau Besar.
“Lokasi pencarian dibahagikan kepada tiga zon iaitu bawah air, perairan terbuka dan udara. Bagi zon bawah air, pasukan skuba ATM, APM dan Bomba telah digerakkan,” katanya.
Terdahulu, operasi SAR itu melibatkan seramai 14 pegawai dan 110 anggota daripada pelbagai agensi termasuk Polis Diraja Malaysia (PDRM), Angkatan Tentera Malaysia (ATM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan Agensi Penguatkuasaan Maritim Malaysia (Maritim). – KOSMO! ONLINE


Mahkamah: “Saya tertekan kendali akaun AmBank Najib” – Joanna
Oleh NORLIZAH ABAS

8 Februari 2023, 7:18 pm
KUALA LUMPUR – Bekas Pengurus Perhubungan AmBank memberitahu Mahkamah Tinggi di sini, beliau tertekan ketika mengendalikan akaun milik Datuk Seri Najib Tun Razak ketika berjawatan Perdana Menteri.
Joanna Yu Ging Ping, 51, berkata, jika baki akaun pelanggan biasa kerap tidak mencukupi, akaun tersebut berisiko ditutup dan kesannya menyebabkan `cek tendang’ berlaku.
Ujar saksi pendakwaan ke-41, bagaimanapun beliau dimaklumkan bahawa jika baki akaun Najib tidak mencukupi, pihak bank tidak boleh menutup akaun demi menjaga reputasinya selaku Perdana Menteri.
Menurut Joanna, pengendalian akaun Perdana Menteri sangat mencabar kerana pihak bank tidak boleh melakukan sebarang kesilapan.
“Kita tahu Najib Perdana Menteri ketika itu. Adakah kita akan merisikokan reputasi beliau dengan melakukan kesilapan dimana akhirnya pihak bank yang akan merasa tertekan?,” ujar Joanna.
Saksi selanjutnya berkata, jika situasi sama berlaku kepada akaun individu lain, terdapat protokol di pihak cawangan untuk menutup akaun itu jika didapati baki di dalamnya sering tidak mencukupi.

Dalam pemeriksaan semula yang dikendalikan oleh Timbalan Pendakwa Raya Ahmad Akram Gharib, saksi menyatakan sedikit terkejut ketika dimaklumkan bahawa beliau ditugaskan menjaga akaun peribadi Najib di AmBank.
Bekas pegawai AmBank itu menjelaskan, pada awalnya beliau diberitahu oleh ahli perniagaan dalam buruan, Low Taek Jho atau Jho Low bahawa Najib akan membuka akaun di bank itu.
Menurut Joanna, beliau dilantik sebagai pengurus perhubungan bagi akaun peribadi Najib kerana pernah mengendalikan akaun berkaitan syarikat pelaburan strategik negara, 1Malaysia Development Berhad (1MDB). – KOSMO! ONLINE


7 maut Genting: Dengar dentuman, mangsa minta tolong – Saksi
Oleh MUHAMMAD NAJIEB AHMAD FUAD

8 Februari 2023, 6:31 pm
BENTONG – ‘Saya dengar bunyi dentuman yang dahsyat dan suara mangsa minta tolong’.
Demikian kongsi seorang pengawal keselamatan mengenai detik cemas di lokasi kejadian kemalangan melibatkan sebuah van yang mengorbankan tujuh nyawa di Kilometer 4.8 Jalan Genting Highlands di sini hari ini.
Saksi yang mahu dikenali sebagai Santos, 37, berkata, ketika kejadian, dia sedang bertugas di pos pengawal sebuah ladang hidroponik.
Menurut Santos, ketika kejadian, sebaik terdengar bunyi dentuman, dia dan seorang lagi rakan bergegas ke lokasi kejadian dan melihat kesemua mangsa tersepit di dalam van tersebut.
“Ketika kejadian, saya dengar bunyi dentuman yang amat dahsyat, saya lihat dari pos pengawal keselamatan ada berlaku kemalangan berhampiran tempat kerja.
“Mangsa yang ada dalam kenderaan menjerit minta bantuan untuk selamatkan mereka.

“Atas faktor keselamatan, saya tidak berani untuk menyelamatkan mereka, saya hanya membantu mengawal lalu lintas di lokasi berkenaan,” katanya kepada pemberita di sini hari ini.
Terdahulu, Kosmo! melaporkan, tujuh individu maut selepas van yang dinaiki mereka terbabas dan melanggar penghadang jalan ketika menuruni Genting Highlands.
Kejadian pada pukul 1.15 tengah hari itu berlaku di Kilometer 4.8, Jalan Genting Highlands hari ini.
Penolong Pengarah (Operasi) Jabatan Bomba dan Penyelamat Malaysia Pahang, Ismail Abdul Ghani berkata, ketika kejadian, kenderaan itu membawa seramai 14 orang dan dalam perjalanan turun dari Genting Highlands.
Van tersebut dikatakan terbabas dan melanggar penghadang jalan menyebabkan tujuh mangsa meninggal dunia. – KOSMO! ONLINE


SalamAir bakal terbang dari Oman ke KLIA Julai depan
Oleh AMREE AHMAD

8 Februari 2023, 6:49 pm
PUTRAJAYA – Syarikat penerbangan tambang rendah Oman, SalamAir bakal memulakan operasi berjadual ke Lapangan Terbang Antarabangsa Kuala Lumpur (KLIA) pada awal Julai depan.
Menurut hantaran Kedutaan Besar Malaysia di ibu kota, Muscat, operator udara negara itu akan melakukan penerbangan pada setiap Isnin dan Jumaat yang bermula 3 Julai depan.
Katanya, pihak kedutaan berasa gembira dengan perkembangan itu di mana ia dilihat mampu melonjakkan lagi aliran penumpang antarabangsa dari Oman dan juga sebaliknya.
“KLIA merupakan destinasi kedua di rantau Asia Tenggara selepas Phuket, Thailand yang memiliki penerbangan terus SalamAir.
“Bagi warga Oman dan penduduk asing yang ingin ke ASEAN, operasi SalamAir ke KLIA akan memberi pilihan kepada penerbangan sambungan lain dari Malaysia,” katanya hari ini.
Ketika ini hanya syarikat penerbangan kebangsaan bertaraf premium, Oman Air yang melaksanakan penerbangan berjadual ke KLIA iaitu pada Ahad, Isnin, Khamis dan Sabtu.

SalamAir memiliki 10 buah pesawat penumpang jenis terbaharu iaitu Airbus A320neo dan A321neo dengan melakukan penerbangan ke 33 destinasi antarabangsa di Asia, Eropah dan rantau Afrika Utara. – KOSMO! ONLINE


Pelajar jangan batalkan pesanan e-hailing saat akhir
Oleh MOHAMAD NAUFAL MOHAMAD IDRIS

8 Februari 2023, 6:05 pm
SHAH ALAM- Seorang pemandu e-hailing menzahirkan kekecewaannya terhadap pelajar sebuah universiti awam di Shah Alam yang membatalkan pesanan pada saat akhir.
Tindakan tersebut dianggap tidak menghargai usaha pemandu perkhidmatan itu yang sedaya upaya tiba awal bagi mengambil dan menghantar mereka.
Insiden tersebut diceritakan sendiri seorang pemandu e-hailing yang hanya dikenali sebagai #braderteksi apabila mengalami kejadian sedemikian sebelum ini.
“Saya dari Seksyen 3 bergegas nak ke tempat pelajar itu menunggu di Dataran Cendekia, terpaksa menempuh kesesakan lalu lintas di bulatan McDonalds Seksyen 3 (Bulatan Permai) dan bulatan Seksyen 2 (Bulatan Bistari) pukul 7.40 pagi untuk ambil awak nak ke Arsyad Ayub Graduate Business School.
“Tapi sampai di pintu masuk utama (universiti), awak boleh batalkan pesanan. Awak memang tak ada hati perut,” katanya dalam sedutan sebuah video yang dikongsikan dalam Facebook rasmi Ehailing.fm, baru-baru ini.
Menurutnya, seperti majoriti pemandu e-hailing lain amat bergantung harap kepada pesanan pelanggan sebagai sumber rezeki utamanya.

Sehubungan itu, lelaki itu meminta pelajar universiti berkenaan supaya tidak membatalkan pesanan pada saat akhir.
“Walaupun menyedari tambang yang akan diterima murah (memandangkan jarak di antara kolej kediaman dengan fakulti dekat), saya tetap akan ambil pelajar (universiti tersebut) kerana memikirkan mereka tempah pesanan untuk ke fakulti bagi menuntut ilmu.
“Saya maafkan pelajar berkenaan dan diharap beliau serta pelajar lain tidak akan mengulangi perkara sama,” ujarnya dalam video yang berdurasi 95 saat itu.
Video tersebut sudah dikongsi oleh 474 pengguna Facebook dan telah ditonton lebih 151,000 pengguna media sosial berkenaan.
Seorang pengguna Facebook, Mohd. Azrin Abdullah berkata, pelajar sering memberikan rating rendah kepada beberapa pemandu e-hailing atas sebab jenis kereta yang digunakan oleh pemandu berkenaan.
“Ambil pilihan pesanan perjalanan yang paling murah tapi lepas itu, bagi rating rendah kerana pemandu pakai kereta biasa sahaja.
“Disebabkan hal ini, ramai pemandu e-hailing tidak mahu ambil pelajar kerana mahu elak rating mereka rendah,” tegasnya. -KOSMO!ONLINE


Lelaki tembak kekasih sedang berkahwin dengan lelaki lain
Oleh KOSMO!

8 Februari 2023, 6:00 pm
RAWALPINDI, Pakistan – Seorang pengantin perempuan cedera apabila seorang lelaki yang mengaku kekasihnya, melepaskan tembakan ke arah pentas semasa majlis perkahwinan mangsa di Rawalpindi, lapor portal berita Lahore Times semalam.
Insiden berlaku dekat kawasan balai polis Waris Khan. Bunyi tembakan yang dilepaskan turut mencetuskan rempuhan di dewan perkahwinan, namun polis berjaya menahan suspek.
Menurut portal berita Odishatvi,in, bapa pengantin, Mohammad Ali memberitahu polis bahawa anak perempuannya sedang duduk di atas pentas di dewan berkenaan pada malam hari perkahwinannya.
Menurut Mohammad Ali, anak perempuannya cedera akibat terkena tembakan dan berada dalam keadaan kritikal di hospital.
Polis berkata, suspek yang bekerja sebagai jurujual di sebuah kedai pakaian telah ditahan.
Tertuduh melarikan diri selepas melakukan jenayah itu, namun anggota-anggota polis peronda berjaya menahannya. Mangsa yang cedera telah dihantar ke hospital dan tertuduh kemudian ditahan di lokap.

Menurut polis, tertuduh bernama Owais dan berusia 23 tahun. Dia menyukai gadis itu dan ingin mengahwininya. – Agensi


Sharul Kamal kesal kena tunggu slot promosi lagu
Oleh NUR AL-FAIRUZA SYARFA NOR SAIDI

8 Februari 2023, 5:50 pm
PETALING JAYA – “Apakan daya, ‘kualiti’ sebegini yang ditagihkan.”
Demikian luahan penyanyi Sharul Kamal apabila melihat klip video pendek pempengaruh TikTok, Ratu Farah yang diundang menjadi tetamu dalam rancangan MeleTop bagi mempromosikan lagu singlenya Slebew Sikok Bagi Dua.
Menurut pemilik nama lengkap Muhammad Shahrul Amin Kamarozaman, kesungguhannya dalam menghasilkan lagu berkualiti disia-siakan apabila tidak dapat dipromosikan dalam rancangan televisyen.
“Saya bekerja keras bertahun-tahun untuk menghasilkan lagu yang ada kualiti.
“Kemudian mahu promosikan lagu dalam program televisyen yang mempunyai ‘rating’ tinggi seperti MeleTop,” katanya menerusi ciapan Twitter baru-baru ini.
Bagaimanapun, Sharul berkongsi rasa kecewa apabila dia sering menerima jawapan perlu menunggu kekosongan slot jika mahu mempromosikan hasil karyanya.

“Namun, sayang selalu menerima jawapan ‘nanti kami memeriksa slot’,” ujarnya lagi.
Meninjau dalam ruangan komen, ramai netizen yang bersetuju dengan kenyataan penyanyi berusia 27 tahun itu dan terus memberikan sokongan kepadanya.
“Sabar sahajalah. Zaman sekarang perkara-perkara sebegini digemari sebab mahu naikkan ‘rating’.
“Perkara begini sepatutnya masuk Motif Viral sahajalah atau kalau orang mahu tengok yang sebegitu pergi ke aplikasi TikTok.
“Jangan pernah lelah untuk menghasilkan karya bermutu,” demikian komen-komen netizen.
Terdahulu, Ratu Farah yang terkenal dalam TikTok muncul dalam rancangan MeleTop bersama-sama Haqiem Rusli, Afieq Shazwan dan Tuah Adzmi, semalam.
Selain menyanyikan lagu singlenya, Ratu turut menampilkan aksi tarian yang melampau dan nyanyian teruk sehingga mengundang kecaman netizen yang mempersoalkan mengapa dia boleh diundang selaku tetamu dalam program berkenaan. – KOSMO! ONLINE


APMM rampas 410,000 batang diseludup di tengah laut
Oleh TENGKU DANISH BAHRI TENGKU YUSOFF

8 Februari 2023, 6:56 pm
KUALA TERENGGANU – Maritim Malaysia (APMM) Terengganu berjaya merampas 410,000 batang rokok putih yang disyaki cuba dibawa masuk mengikut jalan laut di muara Sungai Besut hari ini.
Serbuan Op. Serop pada pukul 3 pagi tersebut berjaya mematahkan cubaan menyeludup rokok terbabit yang dianggarkan bernilai keseluruhan hampir RM250,000.
Pengarah Maritim Terengganu, Kepten Maritim Mohd. Khairulanuar Abd. Majid, berkata, siasatan awal mendapati bekalan rokok seludup dari negara jiran itu diambil rakyat tempatan di tengah laut.
“Sebelum serbuan, sebuah bot gentian kaca dikesan dalam keadaan mencurigakan di tengah laut, namun suspek meloloskan diri sebaik menyedari kehadiran pihak berkuasa.
“Begitupun, kami dapat mengenal pasti sebuah lori yang disyaki digunakan mengambil bekalan rokok dari bot terbabit di muara Sungai Besut tidak lama kemudian,” katanya pada sidang akhbar di Pejabat Maritim Terengganu di sini hari ini.
Mohd. Khairulanuar berkata, pemeriksaan lanjut di dalam lori terbabit berjaya menemukan beberapa bungkusan plastik mengandungi berisi rokok putih yang dipercayai ditinggalkan suspek berkenaan.

Tambah beliau, aktiviti penyeludupan rokok putih semakin menjadi-jadi di negeri ini sejak akhir-akhir ini berikutan permintaan tinggi.
“Kes disiasat mengikut Seksyen 135(1)(d) Akta Kastam 1967,” katanya. – KOSMO! ONLINE


Northport terima 9 kren RTG baharu daripada Mitsui E&S
Oleh KOSMO!

8 Februari 2023, 6:46 pm
PETALING JAYA – Northport (Malaysia) Bhd (Northport) telah menerima sembilan buah kren Rubber Tyred Gantry (RTG) baharu yang dibelinya daripada Mitsui E&S Machinery Co., Ltd. (Mitsui E&S).
Ia adalah  kumpulan peralatan terminal baharu daripada sejumlah 23 buah RTG berkuasa diesel dan 11 buah elektrik RTG (eRTG).
Ketika ini, Northport beroperasi dengan sejumlah 84 buah kren RTG yang mana daripada jumlah tersebut, sebanyak  71 buah RTG berkuasa diesel dan 13 buah e-RTG
Ketua Pegawai Eksekutif Northport, Datuk Azman Shah Mohd. Yusof berkata, pemerolehan RTG baharu ini akan meningkatkan lagi kecekapan dan produktiviti operasi sedia ada syarikati serta memenuhi komitmen untuk terus memberikan perkhidmatan berkualiti tinggi kepada pelanggannya.

“Penyerahan kren RTG baharu ini adalah satu langkah ke hadapan bagi Northport untuk menjadi pelabuhan yang lebih selamat, lebih hijau, lebih pintar dan lebih baik”, katanya dalam kenyataan yang dikeluarkan di sini.
Majlis penyerahan RTG telah dihadiri  oleh Setiausaha Pertama Kedutaan Jepun di Malaysia, Saito Hiroaki dan Pengurus Besar, Bahagian Kren & Sistem Mitsui E&S, Atsufumi Takahashi.

Azman menerangkan, pelabuhan sering mengalami kesesakan pada awal tahun 2021 dan 2022 serta jangkaan kendalian yang tinggi secara konsisten untuk pengendalian kargo kontena dan konvensional di Northport pada masa depan.
Sehubungan itu, pihaknya telah mengorak langkah untuk mengkonfigurasi dan menyusun semula terminal sedia ada  untuk meningkatkan kapasiti pelabuhan Northport.
“Pelan konfigurasi semula terminal melibatkan penukaran dan pembangunan lapangan kontena serta pemerolehan peralatan pelabuhan baharu.
“Langkah tersebut adalah perlu kerana kami telah mengendalikan jumlah kargo kontena yang tinggi dalam beberapa tahun kebelakangan ini dan kami menjangkakan aliran peningkatan ini akan berterusan pada tahun-tahun akan datang,” jelas Azman.

 Northport telah mencatatkan pencapaian pecah rekod secara berturut-turut dalam tempoh dua tahun yang lalu.
Pada tahun 2021, Northport telah mencapai prestasi yang mengagumkan untuk segmen perniagaan kontenanya selepas berjaya mengendalikan sejumlah 3,324,364 TEU, iaitu jumlah kendalian kontena tahunan tertinggi pernah dicatatkan oleh syarikat.
Pada tahun lepas, Northport telah merekodkan 11,115,670 Freight Weight Tonnes (FWT) kendalian kargo, iaitu pencapaian tahunan tertinggi untuk pengendalian kargo konvensional sejak  pembentukan Northport melalui penggabungan Klang Container Terminal (KCT) dan Klang Port Management (KPM) pada tahun 2000.
Selain itu, selaras dengan inisiatif alam sekitar, sosial dan tadbir urus (ESG), Northport akan meningkatkan jumlah peralatan pelabuhan mesra alam melalui pembelian 11 buah kren eRTG untuk lapangan kontena baharunya yang dikenali sebagai Blok J.
Northport merupakan pelabuhan pertama di Malaysia yang menggunakan eRTG pada tahun 2013.  -KOSMO!ONLINE


Lelaki maut tersepit dalam nahas dengan MPV
Oleh ASLIZA MUSA

8 Februari 2023, 6:13 pm
LENGGONG – Seorang lelaki maut akibat kecederaan parah selepas tersepit dalam kemalangan membabitkan dua kereta di Jalan Kuala Kangsar-Gerik berhadapan Restoran Tasik Raban di sini hari ini.
Mangsa yang maut dikenali Eng Jin Sin, 45, yang duduk di bahagian penumpang hadapan kereta jenis Proton Wira.
Ketua Balai Bomba dan Penyelamat (BBP) Lenggong, Farizul Anuar Razali berkata, maklumat kejadian itu diterima pada pukul 1.36 petang.
Katanya, sepasukan anggota diatur gerak ke lokasi kejadian kemalangan yang membabitkan sebuah kereta Proton Wira dan kenderaan pelbagai guna (MPV) jenis Toyota Avanza.
“Setibanya di lokasi, didapati seorang lelaki tersepit di bahagian penumpang kereta Proton Wira. Mangsa yang parah bagaimanapun disahkan maut oleh pegawai perubatan.
“Dua pemandu kereta berusia 51 dan 44 tahun hanya cedera ringan,” katanya ketika dihubungi di sini hari ini.

Menurut beliau, operasi mengeluarkan mangsa tersepit dijalankan dengan menggunakan peralatan penyelamat.
“Mayat mangsa diserahkan kepada pihak polis untuk tindakan lanjut. Operasi tamat pada pukul 2.11 petang,” katanya. – KOSMO! ONLINE


Pelajar kolej nyaris maut digilis kereta api
Oleh KOSMO!

8 Februari 2023, 6:37 pm
BOSTON, MASSACHUSETTS – Seorang pelajar kolej berusia 20 tahun cedera di tengkorak selain sebahagian kakinya terpaksa dipotong selepas dia tergelincir dan terjatuh ke bawah kereta api yang sedang bergerak di Boston, Massachusetts, lapor akhbar New York Post.
Ava Harlow masih dirawat hospital selepas kemalangan berlaku lebih seminggu lalu.
Menurut pegawai  Pihak Berkuasa Pengangkutan Massachusetts Bay (MBTA),  kira-kira pukul 11.30 malam (waktu tempatan) pada 27 Januari lalu, Ava turun daripada  gerabak tren Green Line di Stesen BU Sentral, Boston bersama sekumpulan rakan.
Dia kemudian menyedari terdapat beberapa lagi rakannya yang masih berada di dalam kereta api.
Gadis itu kemudian mengetuk tingkap kereta api sebagai  isyarat kepada rakan-rakannya untuk turun. Dia berjalan mengikut arah tren yang mula bergerak.
Ketika itu, Ava tergelincir lalu terjatuh di bawah kereta api yang kemudian menyeretnya.

Pasukan  bomba dikejarkan ke lokasi kejadian bagi menyelamatkan pelajar Universiti Negeri Bridgewater itu selain polis Boston dan polis MBTA turut bergegas bagi membantu mangsa.
Menurut bapa mangsa, Andrew Harlow, dia menerima panggilan pada pukul 3 pagi (waktu tempatan) yang memaklumkan berita mengenai anaknya digilis oleh kereta api.
Menurutnya, Ava diberi bantuan kecemasan sebanyak dua kali sebelum dibawa ke Unit Rawatan Rapi (ICU).
Ava kehilangan sebahagian daripada satu kakinya manakala sebelah lagi mengalami patah.
Tengkorak gadis itu turut retak,  selain tulang pelvisnya hancur, sebelah lengan patah dan luka-luka pada muka yang memerlukan jahitan.
Sementara itu, Andrew memberitahu akhbar Boston Herald bahawa dia menyalahkan MBTA atas kemalangan itu dan telah melantik peguam.
“Dia boleh melihat Ava terjatuh di tepi gerabak dan memberhentikan tren tersebut.
“Kereta api itu mempunyai cermin dan hon. Mereka sepatutnya membunyikan hon sebelum berlepas,” kata Andrew sambil merujuk kepada pemandu tren tersebut.
Dalam pada itu, MBTA berkata, kemalangan tersebut bukan berpunca daripada kesalahan mekanikal atau kakitangannya. – Agensi


Kemalangan Genting Highlands, Presiden MCA ucap takziah
Oleh ZULKIFLI MANZOR

8 Februari 2023, 6:19 pm
PETALING JAYA – Presiden MCA, Datuk Seri Wee Ka Siong mengucapkan takziah buat buat ahli keluarga mangsa yang maut dalam kemalangan di Genting Highlands hari ini.
Beliau yang juga bekas Menteri Pengangkutan berharap kesemua ahli keluarga mangsa tabah dalam mengharungi detik-detik sukar ketika ini.
“Saya mendoakan (keselamatan) mangsa lain yang sedang menerima rawatan,” katanya dalam satu kenyataan hari ini.
Terdahulu Kosmo! melaporkan seramai enam individu maut selepas van dinaiki mereka terbabas dan melanggar penghadang jalan di Kilometer 4.8 Jalan Genting Highlands.
Kejadian kira-kira pukul 1.15 tengah hari itu berlaku ketika van yang dinaiki 15 orang sedang dalam perjalanan turun dari Genting Highlands.
Seramai enam mangsa terdiri daripada lima perempuan dewasa dan satu lelaki dewasa meninggal dunia, manakala mangsa lain mengalami kecederaan. – KOSMO! ONLINE


Remaja maut selepas 4 hari bertarung nyawa
Oleh ROHANA MOHD. NAWI

8 Februari 2023, 5:14 pm
KOTA BHARU – Seorang pelajar tingkatan dua disahkan meninggal dunia hari ini apabila sudah bertarung nyawa hampir empat hari selepas terlibat dalam kemalangan di Jalan Kadok-Padang Kala, Sabtu lalu.
Mangsa, Muhamad Danish Ikhfan Mohd. Hafizo, 14, menghembuskan nafasnya di Unit Rawatan Rapi (ICU), Hospital Universiti Sains Malaysia (HUSM), Kubang Kerian di sini kira-kira pukul 1.40 pagi tadi.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikal jenis Honda EX5 dari arah Kampung Kubang Bongor melalui Jalan Kadok-Padang Kala kira-kira pukul 10.40 malam pada Sabtu lalu.
Menurutnya, semasa melepasi jambatan tali air, mangsa dikatakan gagal mengawal motosikalnya ketika melalui kawasan selekoh.
“Insiden itu menyebabkan motosikal tersebut terbabas merempuh sebatang tiang telefon sebelum mangsa terjatuh dalam semak dan tidak sedarkan diri.
“Mangsa yang cedera parah pada bahagian kepala dihantar ke HUSM untuk rawatan lanjut. Muhamad Danish Ikhfan bagaimanapun disahkan meninggal di ICU hospital itu selepas empat hari dirawat,” katanya dalam satu kenyataan hari ini.

Menurut Mohd. Rosdi, siasatan lanjut mendapati, nahas berpunca daripada mangsa gagal mengawal motosikal ditunggangnya semasa melalui kawasan selekoh di jalan kampung yang sempit sebelum terbabas ke bahu kiri jalan.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Seronok popular tapi takut kesan buruk terhadap anak – Paul Rudd
Oleh MOHD. HAIKAL ISA

8 Februari 2023, 5:34 pm
PETALING JAYA – Menjadi orang terkenal tidak menjadi satu beban besar buat pelakon Hollywood, Paul Rudd yang popular menerusi karakter adiwira Marvel, Ant-Man.
Walaubagaimanapun, buat Paul atau nama sebenarnya, Paul Stephen Rudd, apa yang ditakutinya adalah kesan populariti atau fame terhadap dua anaknya, Jack Sullivan, 17, dan Darby, 13.
“Satu perkara pelik menjadi orang terkenal. Saya dah bekerja sebagai seorang pelakon sangat lama. Saya rasa agak membosankan apabila sebilangan pelakon mengeluh tentang betapa popular diri mereka (ketawa).
“Sebab bagi saya, ada sesuatu yang seronok tentangnya (menjadi terkenal). Misalnya, kita dapat melihat banyak perkara dan mudah meraih banyak peluang.
“Apa yang takutkan adalah kesan menjadi orang terkenal terhadap anak-anak saya. Kalau boleh saya nak lihat benda ini (populariti) dari kaca mata mereka (anak).
“Terutama apabila mereka masih kecil, saya sangat gementar kalau mereka tidak boleh berdepan dengan fakta bapa mereka orang yang dikenali dunia,” katanya secara eksklusif kepada Kosmo! Online.
Paul, 54, yang ditemu bual dalam satu wawancara virtual bersempena filem terbaharunya, Ant-Man and the Wasp: Quantumania berkata, dia tidak mahu anak-anaknya berasa janggal atau tidak selesa memiliki orang tua yang dikenali seluruh dunia.
“Saya cuma nak anak-anak saya memiliki kehidupan yang normal seperti kanak-kanak lain. Saya percaya menjadi satu perkara yang sukar mempunyai orang tua yang dikenali ramai. Saya pun tak tahu bagaimana mereka berdepan dengan semua itu.
“Jadi, perkara yang saya ambil kisah adalah bagaimana populariti memberi kesan terhadap anak-anak yang saya sayangi.

“Dalam skema atau erti kata lain yang lebih meluas, saya jadi lebih reclusive (tidak senang bergaul). Dan, saya merasakan bahawa dunia saya umpama jadi lebih kecil berbanding sebelum menjadi terkenal.
“Sungguhpun begitu, saya suka apa yang buat sekarang. Saya penghormatan menjadi seorang aktor terutama berkerja dalam projek Marvel. Saya bersyukur jadi orang popular dan ia satu benda yang baik cuma bagaimana cara kita mengendalikan hidup sebagai orang terkenal,” ujarnya.
Paul bakal muncul dengan filem terbaharu, Ant-Man and the Wasp: Quantumania yang akan menyaksikan Scott Lang lakonannya berdepan villain baharu berkuasa luar biasa, Kang the Conqueror (Jonathan Majors).
Filem arahan sutradara Peyton Reed itu yang merupakan karya pertama Phase 5 Marvel akan ditayangkan di pawagam seluruh negara pada 16 Februari 2023. – KOSMO! ONLINE


Ramai calon layak jadi MB Selangor selain Azmin
Oleh ISKANDAR SHAH MOHAMED

8 Februari 2023, 5:07 pm
SHAH ALAM – Perikatan Nasional (PN) Selangor masih mempunyai ramai calon  yang layak untuk diketengahkan sebagai Menteri Besar sekiranya memenangi Pilihan Raya Negeri (PRN).
Bendahari Pas, Iskandar Abdul Samad berkata, ia bukan menamakan Ketua Penerangan PN, Datuk Seri Mohamed Azmin Ali semata-mata untuk kembali menerajui pentadbiran negeri ini.
“Bagi saya, masih terlalu awal untuk menamakan calon Menteri Besar setakat ini dan masih ada ramai calon-calon lain yang juga layak dalam PN,” katanya dalam kenyataan hari ini.
Kosmo! sebelum ini melaporkan PN tidak menolak kemungkinan mencalonkan Mohamed Azmin sebagai Menteri Besar Selangor jika berjaya memenangi PRN nanti.
Timbalan Pengarah Jentera Pilihan Raya PN Selangor yang juga Ketua Bahagian Tanjong Karang Parti Pribumi Bersatu Malaysia (Bersatu), Datuk Dr. Zulkafperi Hanapi dipetik berkata, peluang sentiasa terbuka kepada bekas Menteri Besar itu untuk kembali menerajui pentadbiran negeri ini namun, keputusan itu terserah kepada kebijaksanaan kepimpinan PN.
Dalam pada itu, Iskandar berkata, mana-mana parti PRN perlu menamakan calon Menteri Besar dan barisan Exco bagi penilaian pengundi.

“Pengundi akan memilih calon berdasarkan merit dan terdapat parti yang jahil terhadap faktor mempengaruhi pengundi membuat pilihan,” ujarnya. – KOSMO! ONLINE


Pasangan transgender henti terapi hormon untuk dapat anak
Oleh KOSMO!

8 Februari 2023, 5:20 pm
NEW DELHI – Satu pasangan transgender di negeri Kerala, selatan India nekad menghentikan terapi hormon atas nasihat doktor lebih setahun lalu selepas mereka merancang untuk mempunyai anak, lapor laman berita Thaiger.
Ziya Paval dan Zahad didakwa pasangan pertama dalam komuniti transgender di India yang mengumumkan kehamilan secara terbuka dan menjadi ibu bapa kandung bagi anak mereka.
Walaupun keputusan Mahkamah Agung India pada 2014 membenarkan golongan transgender mempunyai hak sama seperti orang lain, pasangan itu masih berdepan cabaran mengakses pendidikan dan penjagaan kesihatan, serta stigma masyarakat.
Paval dan Zahad, kedua-duanya berasal daripada keluarga konservatif, telah meninggalkan rumah sebelum bertemu tiga tahun lalu.
Paval meninggalkan rumah untuk menjadi penari di festival belia. Dia mengasah kemahiran di pusat komuniti transgender dan kini berkongsi pengalaman kepada ramai bakal penari di daerah Kzohikode.
Zahad pula berasal daripada komuniti nelayan di bandar Thiruvananthapuram. Selepas menjadi transgender, dia berpisah dengan keluarga tetapi berbaik semula selepas mengandung.

Pasangan itu memutuskan untuk membina keluarga kira-kira setahun setengah yang lalu, semasa menjalani peringkat peralihan jantina yang berbeza.
Ovari dan rahim Zahad masih utuh, jadi pasangan itu menghentikan terapi hormon seperti yang dinasihatkan oleh doktor mereka.
Pakar endokrinologi di bandar Bangalore, Dr. Mahesh DM berkata, apabila kehamilan tamat, mereka boleh menyambung semula terapi hormon seks. – Agensi


[KEMASKINI] 7 maut van terbabas turun Genting Highlands
Oleh KOSMO!

8 Februari 2023, 5:47 pm
PETALING JAYA – Seramai tujuh individu disahkan maut selepas van dinaiki mereka terbabas dan melanggar penghadang jalan ketika turun dari Genting Highlands di Kilometer 4.8 Jalan Genting Highlands di sini hari ini.
Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian kira-kira pukul 1.15 tengah hari itu berlaku ketika van yang dinaiki 15 orang sedang dalam perjalanan turun dari Genting Highlands sebelum terbabas dan melanggar penghadang jalan.
“Semua mangsa yang meninggal dunia diserahkan kepada pihak polis dan mangsa yang cedera dihantar ke hospital,” katanya di sini hari ini.
Difahamkan, mereka yang menaiki van itu merupakan kumpulan pelancong dari Pulau Pinang dan baru sahaja selesai mengunjungi Genting Highlands. – KOSMO! ONLINE


Kubur kata mari? Al-Jawaher tegaskan dakwah seni tak kenal usia
Oleh MOHD. HAIKAL ISA

8 Februari 2023, 5:49 pm
PETALING JAYA – Hampir 50 tahun berdiri sebagai kumpulan nasyid, Al-Jawaher tidak hirau dengan tanggapan sebilangan pihak yang menyatakan survival seni mereka sudah patut dinoktahkan seperti pepatah Melayu, rumah kata pergi, kubur kata mari.
Kata ketua kumpulan, Norhaiyati Yusop, meskipun usia masing-masing sudah lanjut berpangkat nenek, itu bukan penghalang buat mereka untuk terus setia berdakwah melalui seni muzik.
“Kalau kita nak berdakwah tak kiralah usia tua pun, kita boleh lakukannya selagi masih punya kudrat.
“Kita bukan nak kejar populariti. Kalau nak kejar populariti, itu semua dah berlalu zaman dahulu. Niat kita nak berdakwah melalui lagu-lagu berunsur ketuhanan atau kerohanian,” kata Norhaiyati, 59.
Menurutnya lagi, meskipun zaman sudah berubah namun semangat mereka untuk terus memperjuangkan muzik nasyid tidak pernah luntur.
“Sampai sekarang kami masih aktif sebab ada permintaan persembahan dari banyak pihak. Lagu-lagu sampai sekarang orang masih mainkan.
“Rahsia kami masih kekal sampai sekarang adalah komunikasi. Saya sebagai ketua kumpulan sangat bertegas dengan semua ahli. Kalau ada latihan, saya akan catit kedatangan.
“Saya rasa kalau saya tak bertegas, mungkin usia Al-Jawaher tak sampai sekarang. Dengan bantuan teknologi seperti WhatsApp pun buatkan hubungan kami makin akrab dari tahun ke tahun. Kami ada WhatsApp Group dan sering berborak dan bertukar pandangan,” ujarnya lagi.

Mula disatukan dan menapak dalam arena nasyid pada 1979, kumpulan berasal dari Singapura itu kekal komited dalam memenuhi setiap undangan persembahan hingga kini.
Biarpun kelibat mereka saban tahun dilihat semakin suram, semangat kumpulan yang turut dianggotai Habibah Othman, Siti Rosminah Jaafar, Hajar Mohamed, Normala Mohd, Jumuyah Kasbari dan Latifah Johari itu tidak pernah luntur.
Terbaharu, kumpulan yang diasaskan oleh Ustaz Abdul Karim itu tampil mempertaruhkan single terbaharu dalam bahasa Inggeris dan Arab berjudul Bring Me Close To You.
Susunan muzik daripada komposer, Yazri Malik itu berbeza daripada genre yang kebiasaannya dibawa.
“Penghasilan lagu dengan gabungan bahasa Inggeris dan Arab ini disebabkan kami mahu cari kelainan dan ingin cuba tembusi pasaran antarabangsa.
“Ia juga adalah inspirasi daripada penyanyi, Maher Zain. Kalau lihat, dia pernah menyanyi dalam bahasa Melayu walaupun tidak begitu lancar, tapi penerimaannya di Malaysia sangat baik.
“Untuk lagu ini komposer memang mahukan kelainan dan kami hanya ikut citarasanya. Bagaimanapun, sebelum menerima lagu, kami dengar dahulu untuk lihat kesesuaiannya.
“Kami bersyukur apabila komposer untuk lagu ini sangat memahami dan terbuka dalam menerima setiap idea yang dikemukakan.
“Lagu ini juga ada dalam versi bahasa Melayu dan judulnya adalah Bawa Daku Mendekati Mu. Versi ini adalah untuk kami pasarkan ke saluran yang tidak memainkan lagu bahasa Inggeris,” ujarnya.
Sepanjang 44 tahun menelusuri arena nasyid, Al-Jawareh sudah menerbitkan enam album bermula dengan Permata pada 1980, kemudian diikuti Perjalanan (1981), Warna Alam (1982), Berita Gembira (1984), Alam Insan (1989) dan Lambaian Raudah (2019). – KOSMO! ONLINE


Zamsaham kecewa penyokong Kelantan FC ugut bunuh pemain import
Oleh KOSMO!

8 Februari 2023, 5:27 pm
PETALING JAYA – Belum tiba lagi aksi Liga Malaysia musim ini, namun kisah ugutan daripada penyokong terhadap pemain mula bermain di media sosial hari ini.
Terkini, seorang penyokong pasukan Kelantan FC telah melakukan ugutan di media sosial pemain import baharu pasukan tersebut yang dikenali Christian Mangaron Rontini.
Paling mengejutkan apabila ugutan tersebut adalah bunuh sehinggakan pemain kelahiran Itali yang bakal memulakan khidmatnya dengan pasukan yang diberi jolokan The Red Worrior itu tidak lama lagi.
Pemilik pasukan Kelantan FC, Norizam Tukiman atau lebih dikenali Zamsaham melalui Facebooknya hari ini berkata, dia begitu kecewa dengan sikap yang ditunjukkan oleh penyokong terbabit.
“Saya amat terkejut dan kecewa dengan tindakan Fans Kelantan yang menghantar ugutan bunuh kepada pemain baharu Kelantan FC Christian Mangaron Rontini.
“Sepatutnya sebagai ‘fans’ yang bijaksana haruslah menyambut baik kehadiran pemain baru,lebih lagi Mr Rontini adalah pemain import yang harus ditujukkan budaya Malaysia yang peramah dan baik,” tulisnya.

Tangkap layar mesej ugutan bunuh menerusi Instagram yang diterima Rontini daripada peminat Kelantan FC.
Tambah Zamsaham lagi, ugutan tersebut bakal dikenakan tindakan segera apabila pihak pengurusan pasukan tersebut diminta untuk membuat laporan polis dan Suruhanjaya Komunikasi dan Multimedia Malaysia (SKMM).
“Lebih lagi budaya Masyarakat Kelantan yang bertatasusila selagi tidak kacau. Ugutan bukanlah sesuatu perkara main-main!
“Sekali lagi saya kecewa dengan kenyataan ugutan ‘fans’ ini dan sudah meminta team pengurusan buat satu laporan Polis dan SKMM,” jelasnya. – KOSMO! ONLINE


EPL: Manchester City upah peguam £5,000 sejam
Oleh KOSMO

8 Februari 2023, 5:15 pm
LONDON – Manchester City mengambil langkah drastik dengan melantik peguam terkemuka, Lord Pannick KC untuk mewakili kelab itu dalam usaha mempertahankan mereka daripada 100 pertuduhan berhubung dakwaan melanggar Peraturan Kewangan Adil (FFP).
Peguam berkenaan pernah memberikan khidmat nasihat kepada bekas Perdana Menteri, Boris Johnson berkaitan siasatan Partygate malah pada 2020, Lord Pannick KC turut memainkan peranan besar semasa Mahkamah Timbang Tara (CAS) membatalkan hukuman penggantungan dua tahun oleh UEFA terhadap Man. City.
Pannick dilaporkan mengenakan bayaran £5,000 (RM25,893) per jam dan kelab itu cukup yakin mampu raih kejayaan dalam usaha mereka mempertahankan diri daripada setiap pertuduhan.
Ketika ini, timbul persoalan tentang hukuman yang mungkin akan diberikan dan sejauh mana kesan bakal diterima City khususnya membabitkan kejuaraan yang pernah dimenangi sebelum ini.
Melucutkan gelaran adalah di bawah bidang kuasa Liga Perdana Inggeris (EPL), namun jika hukuman itu dikenakan, ia pasti memberi tamparan berat buat para pemain mereka.
Bagaimanapun, berdasarkan kes sebelum ini, sekiranya didapati bersalah, City berpotensi dikenakan hukuman berat iaitu penolakan mata, membayar pampasan dan paling teruk boleh disingkirkan daripada saingan EPL. – AGENSI


JPS baiki tebing sungai pecah
Oleh AZAHAR HASHIM

8 Februari 2023, 5:35 pm
KULIM – Jabatan Pengairan dan Saliran (JPS) sedang melakukan kerja-kerja pembaikan tebing Sungai Kob yang pecah dalam kejadian banjir kilat di Kampung Padang Limau, Karangan di sini pada Isnin lalu.
Penghulu Mukim Karangan, Bukhairi Idris berkata, kerja-kerja pembaikan tebing melibatkan dua lokasi yang terjejas teruk dan terletak berhampiran rumah penduduk.
“Bagi tebing yang pecah teruk, JPS akan memasang sangkar batu, manakala yang kurang serius akan ditambun dengan tanah,” katanya ketika dihubungi di sini hari ini.
Sementara itu, Sekretariat Jawatankuasa Pengurusan Bencana Daerah Kulim, Kapten (PA) Amirul Aliff Ahmad berkata, jumlah mangsa yang masih berada di pusat pemindahan sementara (PPS) Sekolah Menengah Agama Madrasah Ihsaniah Jangkang adalah seramai 18 orang daripada enam keluarga.
“Jumlah mangsa semakin berkurangan dan ada yang sudah pulang bagi membersihkan rumah yang mana cuaca panas sejak kelmarin,” katanya.
Dalam kejadian pada petang Isnin lalu, seramai 32 mangsa daripada 10 keluarga ditempatkan di PPS tersebut selepas Kampung Padang Limau dilanda banjir kilat akibat hujan lebat lebih dua jam selain tebing sungai pecah. – KOSMO! ONLINE